Dúbravka tancovala v daždi
Možno pamätníci si spomínajú aj na viac ľudí na dúbravskom koncerte pred Domom kultúry, isté je, že Majk Spirit prilákal davy. Tancovalo sa, rappovalo, skákalo, a rodičia a starší, ktorí stáli alebo sedeli obďaleč a krútili hlavami, možno zmenili názor, keď sa započúvali a zistili, že aj tie texty rappera majú niečo do seba.
Superman, Batman, starosta ako Homer Simpson, Alvin, princezné, no aj hasiči, kúzelník, dúbravské mažoretky či Spirit. Tých všetkých bolo možné v poslednú májovú sobotu dali stretnúť pred Domom kultúry Dúbravka, aby spolu s deťmi oslávili ich sviatok – Medzinárodný deň detí. Program sa začal okolo desiatej ráno a na pódiu sa menili tanec za divadlo, spev či kúzelníka. Koho neoslovili vystúpenia na pódiu, mohol prejsť stanovištia so súťažnými úlohami,  zabaviť sa pozemným hokejom, tvorivými dielňami, maľovaním na tvár, fotením alebo si vyskúšať vybavenie dúbravských dobrovoľných hasičov.
Aby mohol byť program bohatší, oslovila mestská časť na spoluprácu súkromnú firmu. Organizácie sa chopila firma Todos, pod záštitou Škoda Auto Slovensko a do Dúbravky ta kmohli prísť „superhrdinovia“.
„Chcel by som poďakovať všetkým, ktorí prišli, malo zmysel to robiť,“ hodnotil k záveru Juraj Káčer, dúbravský a mestský poslanec a  generálny riaditeľ spoločnosti v skupine TODOS so sídlom v Dúbravke. „Robili sme to pre tých najdôležitejších - naše deti.“
O tom, že to malo zmysel, svedčil detský úsmev, nadšené skákanie, tlieskanie či tancovanie, no aj masové čakanie na hlavnú hviezdu programu – slovenského rappera Majka Spirita. Spolu s ním však neprišiel do Dúbravky len rapp, ale aj dážď. Mnohých to však neodradilo, rappovali a spievali pod strechou domu kultúry, pod stánkami alebo spolu aj s dúbravským starostom Martinom Zaťovičom, ktorý si na tento deň navliekol aj masku Homera Simpsona, si zatancovali v daždi. Energiu všetkým dodával Majk, ktorý kričal: „Dúbravka ste super.“                             
(lum)

Na Harmincovu mesto nemá ani cent
Starosta Dúbravky Martin Zaťovič zvolal pracovné stretnutie k rozšíreniu Harmincovej ulice. Výsledkom je príprava projektu rozšírenia cesty o jeden jazdný pruh v smere do mesta.
„Hlavne nech sa starosta už pustí do Harmincovej a nerieši hlúposti. Nech ukáže, že nie je klaun v maske, ale že vie aj niečo urobiť. Cez prázdniny sa už malo začať makať na Harmincovej, keďže budú všetci na dovolenkách.“ 
Harmincova ulica trápi nielen každé ráno a večer šoférov a aj ľudí v MHD stojacich v zápchach, ale vyvoláva aj vášne. Takto ostro napísal na facebooku mestskej časti jeden z obyvateľov. Starostu Dúbravky Martina Zaťoviča žiada, aby konal skôr a nielen pred voľbami.
Na rozšírení Harmincovej ulice pritom starosta pracuje od svojho nástupu do funkcie. Čo sa deje, aké sú plány, brzdy a problémy? Pozreli sme sa na pracovné stretnutie pod názvom Rozšírenie Harmincovej ulice, ktoré zvolal starosta koncom mája.

Stavať, stavať, stavať a cestovať?
Všetky stoličky v zasadačke miestneho úradu sa naplnili, pre oneskorených sa prinášajú ďalšie. Počet ľudí, ktorí prišli riešiť a zaoberať sa Harmincovou ulicou, čiže výjazdovou cestou z Dúbravky, ktorá patrí magistrátu, prekvapil. Prekvapil najmä počet investorov a stavebných zámerov, ktoré majú vzniknúť v lokalite.
dokončenie zo str. 1
Vedenie mestskej časti zdedilo rozpracované stavebné projekty. Stavia sa už pri kúpalisku Rosnička, plánuje sa na Poliankach, na Horných a aj Dolných Krčacoch.
Kadiaľ však budú jazdiť noví obyvatelia k bytom a ako zvrátiť dopravný kolaps Dúbravky? Isté je, že okrem skvalitnenia hromadnej dopravy treba riešiť aj dopravu v okolí Harmincovej a aj cestu samotnú. Jej väčšia časť je totiž len dvojprúdová. Rozšírenie mal vo volebnom programe ešte bývalý starosta Ján Sandtner, projekt sa však počas jeho obdobia nepohol.
„Rozšírenie cesty na štvorprúdovú sa rieši od roku 2006,“ vysvetlil Vladimír Mikuš, vedúci oddelenia dopravného inžinierstva magistrátu. Dodal, že s rozšírenou Harmincovou sa počíta aj v územnom pláne mesta a problémom okrem peňazí sú stále aj nevy-
sporiadané pozemky. „Dolná časť je vysporiadaná, v hornej časti budeme musieť ísť do výkupu pozemkov.“
Jarmila Kurillová z referátu geodetických činností magistrátu narátala asi tritisíc metrov štvorcových nevysporiadaných pozemkov.  Pôvodne odhadovaná cena investície na rozšírenie Harmincovej bola štyri milióny eur.

Zastávka mimo dopravného pruhu
Časť pozemkov bude musieť vysporiadať developer ITB development, ktorý pripravuje na Poliankach bytovú výstavbu pod názvom Čerešne. Magistrát dal developerovi do podmienok zasunúť zastávku autobusu MHD Lipského tak, aby autobus zastavoval mimo dopravného pruhu a neblokoval v premávke autá. „Vypracúvame technické riešenie, s ktorým pôjdeme na magistrát,“ hovoril za developera Emil Jurkovič.
Okrem zasunutia zastávky musí developer myslieť aj na cyklotrasu, ktorá má tadiaľto viesť a je aj v územnom pláne.
„Firmu ITB sme požiadali, aby urobili projektovú dokumentáciu nielen na tom kúsku, kde majú zasunúť zastávku, ale po svetelnú signalizáciu a križovatku Kauflandu,“ hovorí o výsledkoch pracovného stretnutia starosta Martin Zaťovič. „Dohodlo sa tiež, že všetci investori v území, mestská časť a magistrát, budú s ITB spolupracovať.“
Výsledkom by mal byť tretí jazdný pruh v smere do mesta, ktorý by nadväzoval na križovatku a odbočenie pri novom Kauflande, kde má ďalej cesta už štyri pruhy.
„Budeme žiadať mesto, aby zaplatili aspoň projektovú dokumentáciu, nemôžeme všetko zhadzovať na investorov,“ dodal starosta.
Finančná podpora riešenia Harmincovej, je, hoci ide o cestu magistrátu, na nule. „Na meste nie je teraz na to ani cent,“ povedal Mikuš. Treba podľa neho apelovať na mestských poslancov počas ďalších rokov.

Zastavané Krčace
Doprava na Harmincovej sa netýka len všetkých Dúbravčanov, obyvateľov Karlovej Vsi, ktorí tadiaľ jazdia, ale aj developerov, ktorí tu plánujú stavať. 
„V lokalite Polianky bolo vydané územné rozhodnutie pre stavbu  Polyfunkčný komplex Polianky,“ hovorí Ľubica Vladovičová, poverená vedením stavebného úradu Dúbravka. „V oblasti Dolné Krčace sa realizuje stavba Bytový dom Pri Rosničke, v oblasti Horné Krčace je podaný návrh na vydanie územného rozhodnutia stavby - Obytný komplex Dúbravka – Krčace- infraštruktúra I. etapa pre DUB development.“ 
V tejto lokalite sa podľa Vladovičovej pripravuje aj dokumentácia pre Obytný súbor Dúbravka spoločnosti Dúbravka Rezidencia. Ďalšia výstavba hrozí hneď pri Harmincovej, predané sú už pozemky pod blízkou autoopravovňou a miestnou komunikáciou v okolí štadióna ŠKP.
Aby sa noví developeri podieľali na riešení a zlepšení dopravnej situácie v lokalite, keď tu pribudnú obyvatelia a najmä ich autá, musí ich k tomu zaviazať primátor Bratislavy v záväznom stanovisku k zámeru. „Podmienky môže dávať v záväznom stanovisku len obec, ktorou je hlavné mesto, respektíve vlastník komunikácie, ktorou je v prípade Harmincovej opäť hlavné mesto,“ vysvetlila Vladovičová.
Starosta Zaťovič dodal, že s magistrátom už o tom, aby dali investorom podmienku v stanovisku, rokujú. Stavebníci na Krčacoch musia napríklad rozšíriť odbočenie z Harmincovej ulice smerom do Karlovej Vsi.
Výstavba na Krčacoch a na Poliankach nezmení len dopravu, ale aj podobu zelených častí Dúbravky, starosta Martin Zaťovič nechce nič tajiť, preto plánuje v súvislosti s rozšírením cesty a novou výstavbou aj verejnú debatu. „Nechcem, aby Dúbravčania stáli s informáciami na poslednom mieste,“ hovorí. Dodáva, že pri zdedených a rozpracovaných projektoch chce regulovať, čo sa ešte dá.
Lucia Marcinátová

Dúbravka bola opäť čerešňová
Bol to síce juniáles, no počasie ako v apríli. Na úvod poriadny dážď, sťahovanie čerešní, štrúdlí a programu pod strechu Domu kultúry Dúbravka, a potom slnko. Vyjasnilo sa aspoň na detskú súťaž v pľuvaní čerešňovou kôstkou do diaľky. A veru padali rekordy...
Celé poobedie sa na juniálese točilo ako ináč okolo čerešní. Točili sa aj namiesto zmrzliny do kornútkov a boli aj súčasťou programu. Ten kultúrny musel pre dážď improvizovane prebehnúť vo foyer kultúrneho domu, no vystúpenie Cirkevného konzervatória z Beňadickej ulice či detičky z MŠ Cabanova dokázali poopraviť náladu aj počas dažďa.
Aj napriek počasiu sa však podarilo to hlavné – podporiť oživovanie dúbravskej čerešňovej tradície. Dúbravka bola totiž kedysi obec, kde sa darilo ovocinárstvu a čerešne sa vyvážali až do Prahy. Typické jedlo pre Dúbravku bolo preto také, ktoré obsahovalo aj čerešne, aj preto bola naša mestská časť čerešňová.                                                                  
 (lum)

ITéčkári upratovali Villu rusticu
„K hrabaniu trávy si môžeme zaspievať aj trávnice,“ navrhovala dobrovoľníkom Mária Uhláriková z referátu životného prostredia miestneho úradu. Po otázkach, čo to je a ako sa to spieva, jeden mladík vy-
tiahol smartfon a cez youtobe pustil trávnicu. 
Tak sa pripravovali na upratovanie archeologickej lokality na Veľkej lúke známej ako Villa rustica dobrovoľníci prevažne z IT firiem. Zapojili sa do najväčšieho podujatia firemného dobrovoľníctva na Slovensku Naše Mesto, ktoré už deviatykrát organizuje Nadácia Pontis. 
Dúbravka sa pridala už piaty rok, v tomto roku prebehlo v mestskej časti 17 dobrovoľníckych aktivít. Najväčšia bola práve v archeologickej lokalite na Veľkej lúke. Dobrovoľníci tu pracovali v skupinách, hrabali trávu z plochy kultúrnej pamiatky, trhali burinu, čistili nielen okolie vykopávok, ale aj potok a prístupovú cestu, dokopy naplnili odpadom dva veľkokapacitné kontajnery.
Aktívni rodičia sa zas zapojili do aktivít v Materskej škole na Nejedlého, dobrovoľníci skrášľovali aj areál Centra rodiny na Bazovského, kde sa pripravuje komunitná záhrada.                                                                (lum)
Neodmietnem nikoho, kto potrebuje radu
Obyvateľom by sa hodila aj poradňa psychológa, hovorí právnička Anna Ščepková, členka legislatívnoprávnej a majetkovej komisie, neposlankyňa, ktorá spolu s ďalšími tromi právnikmi radí Dúbravčanom v Bezplatnej právnej poradni. Poradňa už funguje viac než dva mesiace, opýtali sme sa, ako sa jej darí a čo ľudí najviac trápi.
Bezplatná právna poradňa začala fungovať 8. apríla na prízemí v budove  Miestneho úradu v Dúbravke, ako ju hodnotíte za tie mesiace. Je využívaná? Čakali ste taký záujem?
Už prvý deň otvorenia prišlo do bezplatnej právnej poradne desať obyvateľov. Bola som prekvapená z hojnej účasti, avšak v čase od 14.00 do 17.20 som vybavila všetkých žiadateľov o právne poradenstvo.  Otvorenie tejto poradne bolo medializované, takže väčšina obyvateľov Dúbravky sa o tom dozvedela z Dúbravskej televízie a novín. O účasti sa vedie anonymný dotazník, bez uvádzania osobných údajov, a to za účelom štatistického zisťovania počtu obyvateľov Dúbravky a vekovej kategórie, ktorí využijú toto bezplatné právne poradenstvo.“

Kto najviac chodí pre právne rady?
Najviac sa zaujímajú o právne poradenstvo starší obyvatelia, ale prichádzajú aj mladší.

Aké tipy rád, v akej oblasti sú najčastejšie?
Ide predovšetkým o právne poradenstvo v majetkovoprávnej veci,  často o pozemky, ktoré získali späť v dôsledku reštitúcií alebo dedením väčšinou mimo územia Dúbravky. Zaujímalo ich, ako sa dá s nimi naložiť a zaujímala ich často aj ich trhová cena. Ďalej to boli vzťahy medzi rodičmi a deťmi v súvislosti s prípadným darovaním bytu svojim deťom a v nadväznosti na možnosť zriadenia práva doživotného bývania v byte. Mnohé otázky sa týkali  aj správy bytov vo vlastníctve fyzických osôb v Dúbravke,  exekúcií a vymáhaných nedoplatkov v poisťovniach.

Poradňa funguje vždy v stredu od 14.00 – 17.00 v budove úradu na Žatevnej 2, osvedčili sa tieto časy? Postačujú alebo zvažujete zmenu?
Tieto časy sa podľa mňa osvedčili a zatiaľ postačujú. Osobne vybavím vždy všetkých, ktorí prídu, a to aj  za cenu, že zostanem na úrade dlhšie.

Bude poradňa fungovať aj v lete?
Myslím si, že by poradňa mala fungovať aj v mesiacoch júl aj august. Budem ľuďom k dispozícii prvý júlový a prvý augustový týždeň - čiže 1. júla a 5. augusta.

Chodia za vami obyvatelia aj s inými, nielen právnymi problémami? Ak áno, akého charakteru? Chýba podľa vás v Dúbravke ešte nejaká podobná poradná služba pre obyvateľov?
Mám taký pocit z mnohých starších ľudí, že sú často zložité vzťahy v rodine, medzi rodičmi a deťmi. Starší obyvatelia sú niekedy správaním svojich detí zneistení, majú obavu o budúcnosť vzťahov medzi rodičmi a ich deťmi, súrodencami navzájom. Sú to také záležitosti, že je ťažké vstupovať do týchto vzťahov čisto právne. Je to citlivá otázka, ktorá súvisí s dobrými mravmi v každej našej rodine. Niekedy si myslím, že síce podávam právnu radu, ale bola by na mieste porada s psychológom. Tým som chcela povedať, že by som zo strany úradu možno očakávala  pokúsiť sa aspoň raz do mesiaca na úrade zabezpečiť poradenstvo so psychológom. Bolo by to už na obyvateľoch, či túto službu využijú.  

Stalo sa, že ste museli niekoho aj odmietnuť – napríklad prišiel s iným problémom alebo to nebol Dúbravčan a podobne?
Väčšina ľudí, ktorí prišli do právnej poradne, mali trvale bydlisko prihlásené v Dúbravke. No nikoho som neodmietla, ani neodmietnem, ak je im treba súrne pomôcť. Je pravda, že bola za mnou pani z ubytovne Fortuna, ktorá nemala trvalé bydlisko v Dúbravke. Vypočula som ju a taktiež v rámci možností som sa jej snažila radou a usmernením pomôcť.
Lucia Marcinátová

● Neformálne stretnutia so starostom pod názvom Na slovíčko budú pokračovať opäť od septembra. O termínoch vás budeme informovať.
● V lete nebudú zasadať ani mestskí či miestni poslanci. Dúbravskí poslanci sa najbližšie zídu 22. septembra o 15.00 v KC Fontána na Ožvoldíkovej. Zastupiteľstvo bude prostredníctvom Dúbravskej televízie opäť možné sledovať aj online.
● Počas letných prázdnin neprebiehajú ani takzvané poslanecké dni. Pokračujú od 7. septembra na Žatevnej 2 od 17.00 do 18.00.

Čo nového v meste?
Dúbravku nezastupujú len naši miestni poslanci, ktorých máme 25, ale máme aj troch poslancov v mestskom parlamente. Zvolili sme si Zdenku Zaťovičovú, Petra Hanulíka a Juraja Káčera. Čo robia a čo sa v meste deje? 
Budeme vás pravidelne informovať, o čom rokujú a čo závažné sa schválilo. Dnes píše poslanec Peter Hanulík (Smer).
Na základe našich aktivít sa začala podpisová akcia za zrušenie herní. Podľa zákona nebolo možné zakázať herne len v Dúbravke, zákon totiž dovoľuje len celomestský zákaz. Túto iniciatívu podporili všetci poslanci, ako aj starosta Dúbravky Martin Zaťovič a primátor. Takže snáď už nehrozí, že sa otvorí herňa namiesto tej či onej reštaurácie.
Čo sa týka priameho autobusu na Kramáre, tento boj sme zatiaľ prehrali, dopravný podnik musí v rámci šetrenia znižovať náklady a následne sa bude vyhodnocovať, kde sa linka uberie a kde pridá. Verím, že v budúcom roku budeme chodiť nielen po novom Starom moste, ale aj na Kramáre. Momentálne mám vážne chorú mamu, a tak sám cítim toto spojenie ako dôležité. 
Nechcem, aby to znelo ako fráza, no, milí obyvatelia, sme tu pre vás, vaše starosti sú aj naše. Kontakty na nás sú zverejnené na webe miestneho úradu, pravidelne prebiehajú aj poslanecké dni miestnych poslancov.
Pekné leto želá, Peter Hanulík, Klub pre Dúbravku

Poslanci schválili stavebnú uzáveru pre problematické lokality
Domy by mohli vyrásť aj v záhrade miestneho úradu
„Neexistujú žiadne zonálky, stavajte si, koľko chcete, takto odovzdal Dúbravku starosta Sandtner Starodúbravčan,“ pripomenul na dúbravskom zastupiteľstve roky zanedbané územné plánovanie a reguláciu v mestskej časti Juraj Káčer, poslanec a predseda stredopravého poslaneckého klubu. „Nie sú tu zadefinované žiadne pravidlá.“
Práve to chce nové vedenie Dúbravky zmeniť. Starosta Martin Zaťovič zvolal na koniec mája mimoriadne zastupiteľstvo. Poslanci na ňom jednomyseľne schválili obstaranie územného plánu a vyhlásenie stavebnej uzávery pre dve lokality - zóny Štepná-Novodvorská, čiže ulíc v historickej časti Dúbravky a pre územie Dúbravka-centrum, kde má vyrásť sporná výstavba Pod záhradami.
Dedičstvo grófa Pálfyho
Výstavba v Dúbravke ohrozuje dokonca už aj zeleň priamo v areáli
miestneho úradu  na Žatevnej 2. V takzvanej zóne Štepná-Novodvorská by mohli vyrásť dva rodinné domy. Tento areál, priestor pre vtedajšiu  školu a školskú záhradu, terajšiu budovu miestneho úradu, pritom podľa zachovaných dobových listín odpredal gróf Pálfy obci Dúbravka a jej obyvateľom. Až machináciami pri reštitúcii bol pozemok ne-
logicky rozdelený. 
Starosta chce, aby sa v areáli úradu nestavalo vôbec.  „Radi by sme pozemok sprístupnili všetkým Dúbravčanom a urobili tam oddychovú zónu. Nie je predsa možné naprávať staré krivdy,  novými. V Dúbravke žije ešte veľa občanov, ktorí túto školu navštevovali a nechcú, aby už zostali iba spomienky na ich školu,  ale chcú reálne ukázať svojim vnúčatám, kde ju navštevovali.“
Peter Klepoch, poslanec a predseda komisie územného rozvoja pripomenul, že projekt dvoch rodinných domov sa môžu po rokoch zmeniť na niečo iné. „Územný plán zóny urobí odborník, chceme, aby sa zachoval genius loci toho miesta,  aby sa centrum Dúbravky udržalo.“
Poslanec Káčer dodal, že o tomto probléme a výstavbe pri miestnom úrade sa dozvedel, hoci je poslanec mestskej časti už druhé volebné obdobie, len nedávno. „Záhadnou formou ho získali v reštitúcii, predali ho niekomu inému. Vlastník má kladné stanovisko mesta k výstavbe. Robíme všetko pre to, aby sa tomu zabránilo, no možno je už neskoro.“ Pripomenul tiež, že po bývalom vedení zdedilo to terajšie veľa už rozhodnutých stavebných projektov.  
Po odhlasovaní poslancov mestská časť začala výberové konanie na spracovateľa územnoplánovacej dokumentácie pre toto územie.
Zámena pozemkov
 alebo never ending story
Búrlivejšiu debatu vyvolala výstavba a jej regulovanie v lokalite Pod záhradami. Ide totiž o oblasť, kde má stavať Strabag Development osempodlažný polyfunkčný komplex s bytmi pre asi tristo nových obyvateľov. Výstavba sa do Dúbravky preniesla po zámene pozemkov investora a mesta za niekdajší parčík Belopotockého. Proti sa postavili obyvatelia.
V minulom zastupiteľstve prešiel tento projekt o jeden hlas, a to iba vďaka tomu, že bývalý starosta Dúbravky Ján Sandtner materiál predkladal na zastupiteľstvo opakovane, prešiel na siedmy pokus. Ide teda opäť o zdedený problém.
Terajší poslanci chcú stavebný zámer v lokalite regulovať.  Schválili pre oblasť Dúbravka-centrum, čiže územie vymedzené z juhozápadu ulicou Koprivnická, zo severu a severovýchodu ulicami Vendelínska a Pod záhradami, z východu ulicou M. Sch.Trnavského a z juhu líniou prechádzajúcou medzi obytnými domami Považanova 2 a 4, stavebnú uzáveru. 
Požiadavka vyhlásiť stavebnú uzáveru vyplynula zo začatia obstarávania Územného plánu zóny Dúbravka – centrum sektor C a z petície Združenia za vytvorenie parku Pod záhradami, ktorú podpísalo 3317 občanov.
Regulovať výstavbu Pod záhradami však nebude jednoduché, firma Strabag Development, ktorá tu chce stavať už pracuje na získaní povolení. „Chýba nám výrub,“ povedal Vladimír Graus, zástupca Strabag Development. Poslancov na zasadnutí žiadal, aby sa nevracali do minulosti, keď o zámene pozemkov hlasovalo bývalé zastupiteľstvo sedemkrát. „Berme súčasný právny stav a berme investora ako majiteľa pozemku. K nášmu územnému rozhodnutiu sa vyjadrovalo 30 rôznych inštitúcií.“
Poslanec Peter Klepoch pripomenul, že v minulosti investor verejne prisľúbil, že na pozemku Pod záhradami chcú nízkopadlažnú výstavbu a o projektovom zámere budú rokovať. 
Lucia Marcinátová

Kauza Pod záhradami
Od 2004 – pozemok Belopotoc-
kého kúpila firma ZIPP, platil vtedy starý územný plán, ktorý tu určoval občiansku vybavenosť. Developer tu chcel postaviť dom s 50 bytmi  a kanceláriami. Začal aj s výrubom a výstavbou na pozemku, sprevádzal ho však odpor obyvateľov z okolia zastavať zelenú plochu v centre mesta. Rokovania s mestom o možnej zámene pozemkov.
2013 – výmena pozemkov v Dúbravke prešla na siedmy pokus, vznik petície s viac než tritisíc podpismi. Nakoniec sa zamenili sa pozemky na ulici Pod záhradami (11 401 m2) a na Drotárskej ceste (2699 m2) vo vlastníctve mesta za pozemky pod parčíkom na Belopotockého (3413 m2) – vlastník Zipp.
Júl v našej televízii
Začiatok júla sa vo vysielaní ponesie v duchu dvoch hlavných podujatí, ktoré uzatvoria predprázd-ninové pracovné obdobie - koniec školského roka a zostrih miestneho zastupiteľstva. Obidve pre Dúbravku významné udalosti sa konajú v utorok 30. júna. Všetkým zároveň pripomíname, že v tento deň od 15-tej si môžu zasadnutie zastupiteľstva pozrieť v priamom prenose na www.dubravskatv.sk a www.dubravka.sk. 
Letné aktivity sa v Dúbravke krútia okolo Kultúrneho leta. Príspevky z týchto podujatí si budete môcť pozrieť od druhého júlového týždňa vždy v stredu od 18-tej. 
Príjemné sledovanie.        Vaša DTV

Dali bývalému starostovi nôž na krk?
Ako to bolo, respektíve o čom ste sa v súvislosti s parkom Pod záhradami v Dúbravskom spravodajcovi nedočítali
Na verejnej besede s Dúbravčanmi, ktorá prebehla približne pred rokom, vtedajší starosta Ján Sandtner všetkým prítomným priblížil, ako funguje komunálna politika v Bratislave. Na otázku týkajúcu sa zámeny pozemkov, kvôli ktorej Dúbravka prišla, aj podľa môjho názoru za neadekvátnu náhradu, o podstatnú časť najcennejšej zelenej lokality, na ktorej mohol byť vybudovaný centrálny park, odpovedal takto:  „Mne dali nôž na krk. Ak to nevrátime mestu aj tak nám to mesto zoberie a potom nedostaneme ani žiadnu náhradu.“
Na rozdiel od starostu Dúbravky, vtedajšiemu primátorovi Bratislavy Milanovi Ftáčnikovi na krk nôž nikto nedával, minimálne na jeseň 2013, keď opakovane ubezpečoval členov Občianskeho združenia za vytvorenie parku Pod záhradami, že proti vôli Dúbravky nepôjde a teda nepodporí odňatie týchto pozemkov Dúbravke.
Za pripomenutie stojí divadlo, ktoré ponúklo 19. zasadnutie bývalého miestneho zastupiteľstva zo dňa 30. apríla 2013. Tu je pár citátov zo stenografického záznamu:
Starosta Ján Sandtner: “Priznám sa vám, že ja  zásadne som za to, lebo to je ekonomicky veľmi, veľmi výhodné. To, čo zmenilo moju rétoriku, ktorú som ja používal predtým, je to, že som hovoril a oni by sami mali sem dôjsť o 10. hodine, tí ktorých sa to týka, ktorí tú zámenu mali za Belopotockého, teraz by mali dostať v Dúbravke – prídu sem. A stopercentne ma usvedčili a si to aj vypočujete. A nakoniec bude to, aby som dal aj pokyny v stavebnom úrade, nechcú vyššiu budovu, zastavanosť dodržia, vyššiu budovu ako 4 až 5 poschodí. Čiže je to dá sa povedať nízkopodlažná budova.” 
Komentár: Pán starosta začal vysvetľovať, čo zmenilo jeho rétoriku, ale náhle si to akoby rozmyslel. 
Poslanec Štefan Füzy: “Som predseda Komisie územného rozvoja takže nezdieľam váš názor, že táto zámena je výhodná. A to z toho titulu, že nemožno všetko hodnotiť len čisto nejakým materiálnym pohľadom. Čiže ja určite toto nepodporím. A verím tomu, že to ako Dúbravka, ako zastupiteľstvo, nepodporíme.” 
Komentár: Poslanec nakoniec zmenil názor a neskôr sám predložil zámer výmeny na rokovanie zastupiteľstva
Peter Čiernik, konateľ spoločnosti Strabag Deve-
lopment: “My sa zaväzujeme k tomu, že predtým, než začneme projektovať, tak zámer investora vzájomne si chcem odkonzultovať túto s vaším stavebným úradom alebo povereným expertom, teda predtým než pôjdeme do územného konania, aby ten investičný zámer bol v súlade so záujmami vašej mestskej časti Dúbravka... Nechceme ísť do výškových budov, máme s tými vlastne zlé skúseností, ale prízemnú časť so zachovaním zelene tak, ako to územný plán dovoľuje. A prioritne tak vo všetkých našich bytových projektoch uprednostňujeme nízkopodlažnú zástavbu... “
A ako to nakoniec dopadlo? 
Po druhom neúspešnom pokuse skupiny dúbravských poslancov o “odzverenie” predmetných pozemkov zo správy mestskej časti mohol ešte sotva niekto predpokladať, že títo poslanci budú mať tú odvahu predložiť do zastupiteľstva ten istý materiál na schválenie aj po tretíkrát. Dúfajúc, že do tretice to snáď vyjde. Ale nevyšlo. A tak to skúsili štvrtý, piaty, šiesty a siedmykrát, a to bez akejkoľvek obsahovej a kvalitatívnej zmeny predmetného rokovacieho mate-
riálu, ktorá by dávala dôvod na ďalšie hlasovanie, bez vypracovania akýchkoľvek relevantných stavebno-urbanistických analýz,  bez verejnej diskusie, mimo oficiálny program zastupiteľstva, a bez jednoznačných odpovedí na mnohé položené otázky týkajúce sa nielen celkovej výhodnosti tejto transakcie a jej dopadu na kvalitu života občanov Dúbravky, ale aj základných ekonomicko-právnych problémov, na ktoré občianske združenie upozornilo miestnu samosprávu a predkladateľov návrhu. Až im to aj napriek všetkému napokon vyšlo. 
Rozmenené na drobné, aby mesto Bratislava zachránilo malý zdevastovaný parčík pri Slovenskom rozhlase, teda nie v historickom jadre mesta, o rozlohe 45 x 75 metrov (3.375 m²) , vymenilo, respektíve obetovalo v prospech developera najlukratívnejšie pozemky v centre mestskej časti Dúbravka a to o veľkosti 11. 401 m²  a na Drotárskej ceste 2.699 m², všetko vo vlastníctve mesta. Ekonomická nevýhodnosť transakcie, resp. čistá strata mesta bola vyčíslená na 2,8 mil. eur. Podrobnejšie je popísaná na blogu Bude sa v centre Bratislavy ťažiť ropa? To, že sľubovaná nízkopodlažná zástavba v skutočnosti v tomto zámere nakoniec dosahuje 8 nadzemných podlaží, to je už iba taký „detail“.  
Mesto za 100-tisíc eur, developerom prisľúbenej investície do parkovej výsadby v Dúbravke, investorovi potichu a pokútne „dočasne“ previedlo 5.000 m2 pozemkov, vďaka ktorým mohol investor vybudovať takmer dvojnásobne väčšiu stavbu, ako by mu územný plán dovoľoval, keby mu mesto previedlo do vlastníctva len parcelu pod plánovanou výstavbou. Parčík mohol developer, pokojne vybudovať aj na mestských pozemkoch bez potreby prevádzať ich z mesta na developera a späť. Aký dopad na ekonomiku projektu z pohľadu investora má tento, podľa bývalého primátora Ftáčnika „štandardný postup“ mesta, asi netreba ozrejmovať. Môžeme sa len zamýšľať, či je takýto postup pri nakladaní s majetkom mesta naozaj bežný a ak áno, o aký veľký majetok a peniaze takýmto počínaním v iných prípadoch mesto Bratislava už prišlo. 
Bývalý starosta Dúbravky sa pre zmenu odvolal na to, že mu dali nôž na krk, aj keď bol od začiatku za zámenu. A čo naša prokuratúra? Tá sa odvolala na to, že nie je oprávnená posúdiť hospodárnosť zámeny, iba zákonnosť. Podľa nej je asi v poriadku, ak zistené skutočnosti nasvedčujú tomu, že niekto pripravil mesto o státisíce eur, ale ak si niekto trikrát po sebe ukradne z obchodu krabicové víno a vrecúškovú polievku k tomu, tak takéhoto „gangstra“ bez zaváhania obžalujú a postavia pred súd. 
Marcel Burkert, poslanec miestneho zastupiteľstva
Chystá sa dražba
Čo je dražba?
„Dražbou vo všeobecnosti rozumieme verejný predaj, pri ktorom sa určitá vec ponúka na kúpu neurčitému počtu osôb. Táto vec sa predá udelením príklepu tomu, kto ponúkne najviac. Proces dobrovoľných dražieb je upravený zákonom. Dražba musí byť ohlásená tak, aby nemohla byť obmedzená možnosť účasti na nej, je verejne prí-
stupná.“
Kto sa môže dražby zúčastniť?
„Účastníkom môže byť osoba spôsobilá na právne úkony, ktorá do otvorenia dražby zložila dražobnú zábezpeku, ak je požadovaná. Účastníkom dražby môžu byť aj neplnoleté osoby, podmienkou však je, že musia byť zastúpené zákonným zástupcom alebo opatrovníkom.“
Čo je to dražobná zábezpeka?
„Ak to dražobník vyžaduje, je každý účastník dražby povinný zložiť dražobnú zábezpeku. Zábezpeku je možné zložiť bezhotovostným prevodom na účet uvedený v oznámení o dražbe, do otvorenia dražby musí byť pripísaná na účet dražobníka, v hotovosti do otvorenia dražby, vo forme notárskej úschovy alebo vo forme bankovej záruky. V prípade neúspešných dražiteľov sa zábezpeka vracia hneď po skončení dražby, v prípade úspešného dražiteľa, čiže osoby, ktorá urobila najvyššie podanie sa zábezpeka odčítava z vydraženej sumy a následne má vydražiteľ  spravidla 15-dňovú lehotu na doplatenie.“
Ako dražba prebieha?
„Priebeh je veľmi náročný a z toho dôvodu vyžaduje, aby osoby vykonávajúce dražbu spĺňali potrebné morálne a odborné predpoklady. Podmienkou na vykonávanie  dobrovoľných dražieb je aj udelenie príslušného oprávnenia na vykonávanie živnosti. Samotná dražba sa otvára vyvolaním. Obsahom vyvolania je oboznámenie účastníkov dražby s predmetom dražby, o jeho cene, o právach a záväzkoch viaznucich na predmete dražby, najnižšie podanie a najnižšie prihodenie. Draží sa, ak účastníci dražby robia vyššie podania.  Ak nebolo cez dvojitú výzvu urobené vyššie podanie, oznámi licitátor ešte raz posledné podanie a po tretej výzve vykoná príklep tomu účastníkovi, ktorý urobil najvyššie podanie. Svojím podaním je účastník dražby viazaný. Udelením príklepu je dražba ukončená. Priebeh dražby sa vo väčšine prípadov osvedčuje notárskou zápisnicou.
Kto dražbu navrhuje?
„Navrhovateľom dražby je spravidla majiteľ alebo vlastník predmetu dražby. Môže byť aj iná osoba, ktorá má 
zriadené záložné právo k predmetu dražby a ktorá si uplatňuje svoje záložné právo. Povinnosťou navrhovateľa je podľa zákona predložiť písomné vyhlásenie, že predmet  dražby je možné dražiť.“
V Dúbravke sa budú dražiť nehnuteľnosti
V piatok 24. júla od 9.00 hod. sa v  Dome kultúry Dúbravka na Saratovskej 2 uskutoční dražba nasledujúcich nehnuteľností:
● Garzónka č. 5-D3 o výmere 39,46 m² na 3.p., vo vchode Agátová 7/F, polyfunkčný dom D súp. č. 3460 na parc. č. 3422/68, ul. Agátová, k. ú. Dúbravka, v obci BRATISLAVA-M.Č. DÚBRAVKA, LV č. 4702. Podiel priestoru na spol. častiach a spol. zariadeniach domu a spoluvl. podiel k pozemku parc. č. 3422/68 o veľkosti: 3946/165041.
● Nebytový priestor č. 1-902 o výmere 56,75 m² na 1. p., vo vchode Agátová 7/G, polyfunkčný dom D súp. č. 3459 na parc. č. 3422/69, ul. Agátová, k. ú. Dúbravka, v obci BRATISLAVA-M.Č. DÚBRAVKA, LV č. 4670. Podiel priestoru na spol. častiach a spol. zariadeniach domu a spoluvl. podiel k pozemku parc. č. 3422/69 o veľkosti: 5675/146724.
● Nebytový priestor č. 8-902 o výmere 25,38 m² na 1.p., vo vchode Agátová 7/F, polyfunkčný dom D súp. č. 3460 na parc. č. 3422/68, ul. Agátová, k. ú. Dúbravka, v obci BRATISLAVA-M.Č. DÚBRAVKA, LV č. 4702. Podiel priestoru na spol. častiach a spol. zariadeniach domu a spoluvl. podiel k pozemku parc. č. 3422/68 o veľkosti: 2538/165041.
● Nebytový priestor č. 1-902 o výmere 25,38 m² na 1.p., vo vchode Agátová 7H, polyfunkčný dom súp. č. 3485 na parc. č. 3422/70, ul. Agátová, k.ú. Dúbravka, v obci BRATISLAVA-M.Č. DÚBRAVKA, LV č. 4666. Podiel priestoru na spol. častiach a spol. zariadeniach domu a spoluvl. podiel k pozemku parc. č. 3422/70 o veľkosti: 2538/149209.
● Nebytový priestor č. 1-903 o výmere 56,75 m² na 1.p., vo vchode Agátová 7H, polyfunkčný dom súp. č. 3485 na parc. č. 3422/70, ul. Agátová, k.ú. Dúbravka, v obci BRATISLAVA-M.Č. DÚBRAVKA, LV č. 4666. Podiel priestoru na spol. častiach a spol. zariadeniach domu a spoluvl. podiel k pozemku parc. č. 3422/70 o veľkosti: 5675/149209.
● Nebytový priestor č. 8-903 o výmere 98,59 m² na 1.p., vo vchode Agátová 7/F, polyfunkčný dom D súp. č. 3460 na parc. č. 3422/68, ul. Agátová, k.ú. Dúbravka, v obci BRATISLAVA-M.Č. DÚBRAVKA, LV č. 4702. Podiel priestoru na spol. častiach a spol. zariadeniach domu a spoluvl. podiel k pozemku parc. č. 3422/68 o veľkosti: 9859/165041.
Informácie: 0948 917 600

Bratislava by sa mala napojiť na Rakúsko
Krajiny Vyšehradskej štvorky a Rakúska chcú riešiť spoločné problémy, čeliť podobným výzvam, ale napríklad aj spoločne koordinovať projekty financované aj zo zdrojov Európskej únie. Primárne má ísť o projekty zlepšujúce infraštruktúru. Zhodli sa na tom zástupcovia zúčastnených strán počas dvojdňového Vyšehradského fóra, ktoré sa konalo počas júna v Primaciálnom paláci. Organizátorom podujatia boli Bratislavský kraj a hlavné mesto. 
V novom programovom období 2014-2020 by sme mohli peniaze na dopravné projekty získať z formujúceho sa Európskeho fondu pre strategické investície, známeho ako Junkerov plán. „Pre Bratislavu ako región je absolútne kľúčové napojenie na Rakúsko, to znamená obchvat okolo Bratislavy a následné napojenie na S8, rýchlostnú cestu do Viedne,“ vysvetlil predseda Bratislavského samosprávneho kraja Pavol Frešo.
 (red)
Do Dúbravky z Kanady aj Hlohovca
Leto je tu a s ním aj prázdniny. Deti majú voľno od školy a my si dáme voľno od politiky. V novinách vám preto v tomto čísle neprinášame tradičné predstavovanie našich dúbravských poslancov, s ním budeme pokračovať v septembri, ale dáme priestor deťom a oddychovému čítaniu.
Začítajte sa do detských prác o Dúbravke, ktoré uspeli v literárnej súťaži Moja Dúbravka. Dnes mladí literáti zo Základnej školy Beňovského.
Dúbravka - môj domov
Keď som mala päť rokov, tak sme sa presťahovali z Hlohovca do Dúbravky. Hneď, ako som sa dozvedela, že sa ideme presťahovať, tak ma išlo poraziť, lebo mi všetci moji kamaráti tvrdili, aká je Bratislava zlá a že je tam kopec špiny. Ale ako sme sa sem nasťahovali, tak som si našla kamarátov a zistila som, že je to úžasné.
Dúbravka je nádherná mestská časť Bratislavy. Je tu kopec zelene (stromy a tráva) a ihrísk, na ktoré chodia deti a strážia ich dospelí. A tí zase môžu kúpiť detičkám nejakú sladkosť alebo džús, preto neďaleko ihrísk je občerstvenie.
Aj tam chodím rada, najmä cez leto, keď je teplo. Sú tu kúpaliská a obchody, no aj lesy. Bez toho by som to nebola ja. 
Obchody a kúpaliská sú síce veľké, no ja mám najradšej lesy. Veľmi radi tam chodíme oddychovať. Naši rodičia nám už štvrtý rok sľubujú, že si aj oni kúpia bicykle. No uvidíme, či to tento rok splnia, majú na to ešte pár mesiacov.
V tých lesoch sú obrovské lúky, na ktorých si v lete robíme pikniky a hráme sa rôzne hry, napríklad – hádzanie lietajúcim tanierom, naháňačka, schovávačka. Maminka sa pritom opaľuje, ja sa, samozrejme, hneď pridám k nej. Ocko hrá s mojím bratom futbal a máme sa výborne, lebo sme spolu. 
Nielen v lete sa vieme zabávať, to by sme boli zvláštni. Aj v zime je poriadna zábava. Staviame snehuliakov alebo bobujeme či sánkujeme, máme tu na to nádherný kopce. Dúbravku mám jednoducho najradšej.
Zistila som, že Dúbravka nie je betónová džungľa, ale miesto, ktoré má okrem panelákov a obchodov aj zeleň. Som veľmi rada, že môžem Dúbravku nazývať svojím domovom. 
Paulína Michalková, 4. A
Moja Dúbravka
Bolo raz jedno dievčatko, ktoré bývalo v Kanade. V jeden deň jej mama oznámila, že si našla prácu na Slovensku a musia sa presťahovať. Dievčatko bolo smutné, nechcelo sa presťahovať, meniť školu, hľadať si nových kamarátov. Ale mama nemala na výber. Dievčatko teda nakoniec súhlasilo a o dva mesiace sa presťahovali na Slovensko do Bratislavy, konkrétne do Dúbravky. 
Dievčatko ešte poriadne nevedelo po slovensky, no učila sa rýchlo. Keď už získala základy slovenčiny, mama ju prihlásila do školy. Prvé dni bola tichá, s nikým sa nerozprávala, iba sedela a pozerala. Ale po čase si našla kamarátov, s ktorými chodievala na krúžky, obedy alebo si spolu vyšli von. Bola veľmi šťastná, že ju prijali do svojej partie.
Dievčatko nakoniec bolo spokojné, že odišlo z Kanady a prišlo do Dúbravky. Pomaly spoznávala Dúbravku a veľmi sa jej páčila. Rada chodila po výletoch s mamou, kamarátmi alebo zo školy. Navštívili Dom kultúry Dúbravka, Kaplnku Panny Márie, chodili do divadiel, tvorivých dielní a podobne. Dievčatko spoznávalo krásu Dúbravky a aj ja musím uznať, že Dúbravka je krásna.
Narodila som sa tu, vyrastám tu a som na to hrdá. Bývam hneď pri škole. Je tu krásny park, kde sa dá celkom dobre športovať. Často sa tu bicyklujem, korčuľujem alebo sa len tak prechádzam s kamarátmi. Ale dá sa tam aj celkom dobre posedieť. 
V zime sa dá v parku na malom kopci sánkovať a guľovať. Keď je sezóna, chodíme si na Devínsku Kobylu opekať. Je to super, lebo sa tam dá ísť pešo. Je to hneď za cestou a sme v lese. V lete chodievame na kúpalisko, sú tam tobogany, ihrisko pre deti, veľa zelene, a keď ma prepadne hlad, tak aj bufety. Dokonca sa tam dá zahrať volejbal.
Na prechádzky chodievame do Líščieho údolia. 
Vždy, keď je hodová sezóna, tak sa v Dúbravke konajú hody. To je tiež super, lebo všade sú stánky so suvenírmi a kolotoče.
Som neskutočne rada, že mám možnosť bývať a vyrastať práve v Dúbravke. A tak, ako sa tu páči mne a mojim kamarátom, dúfam, že sa tu bude páčiť aj dievčatku z Kanady.                                                      
Nina Federičová 7. A

Ocenení žiaci tohto školského roka
ZŠ Beňovského:
1. stupeň - Jaroslav Janáček - 3.B - za úspešnú reprezentáciu v rôznych súťažiach, Jaroslav je výrazným matematickým talentom.
2. stupeň -  Kristián Chorvát -  6.A - za úspešnú reprezentáciu v rôznych súťažiach.	
ZŠ Nejedlého:
1. stupeň -  Nikolka Holubková - 4. B - za výborné študijné výsledky a za úspech v súťažiach. K jej doterajším najväčším úspechom patrí tohtoročné 1. miesto v literárnej súťaži Bratislava, moje mesto, ktorej vyhlasovateľom je Mestská knižnica v Bratislave.
2. stupeň - Matej Babarcai - 9. ročník  - za nezištné pomáhanie vo svojom voľnom čase, a to nielen pedagógom, ale i mladším spolužiakom pri rôznych školských aktivitách.
ZŠ Pri kríži:
1. stupeň - Alica Plachá - 3. B - za reprezentáciu školy v rôznych súťažiach.
2. stupeň - Natália Sklářová - 9.A - za reprezentáciu školy v  súťažiach, pomoc pri príprave regionálnych súťaží Dúbravka moja a Test národa. Moderovanie výchovných koncertov  a podujatí v DKD.
ZŠ Sokolíkova:
1. stupeň - Adam Potfaj -  4. B -  za reprezentáciu vo viacerých recitačných súťažiach.
2. stupeň - Magdaléna Hrabošová – 9. B - za reprezentáciu školy v rôznych bežeckých súťažiach.
(red)

Spoznajte pamiatky Dúbravky
Miestny odbor Matice slovenskej v Dúbravke v spolupráci s Dúbravským múzeom uskutoční dňa 10. júla 2015 o 17.00 hod.poznávaciu exkurziu po pamätihodnostiach Dúbravky. Zraz pred Kostolom Ducha Svätého o 16.45 hod.
Oboznámime sa: Kostol Ducha Svätého, Dvojkríž, Sv. Vendelín, Dúbravské múzeum,    Pomník padlým v I. svetovej vojne, Kamenný kríž,  Kaplnka Panny Márie Ružencovej, Horanská  studňa,  Kostol Sv. Kozmu a Damiána, bunker z I. sv. vojny.
Všetci ste vítaní, pitný režim zabezpečený.

Letné vykrádačky? O vašich cestách nepíšte na facebook!
Dovolenky a najmä prázdne byty, no aj kúpaliská. Nespája ich len leto, ale aj zlodeji. Kým vy oddychujete, napríklad pri mori alebo len u starých rodičov, zlodeji neprázdninujú,  skôr naopak. V našej rubrike Servis prinášame preto pár dobrých rád, ako sa nestať ich obeťou. Pre pár tipov ako znížiť riziko vlámania sme si zašli priamo na políciu.
Odchádzate na dovolenku alebo len na pár dní? Nemusíte dať o tom vedieť všetkým, najmä to nepíšte na sociálnu sieť , alebo na odkaz do telefónu, no mali by ste sa pri odchode vždy uistiť, či ste zamkli vchodové dvere a zavreli všetky okná. Polícia tiež odporúča kvalitné vstupné bezpečnostné dvere a zámok, spevnené zárubne, pre tých, ktorí bývajú na prízemí alebo aj prvom poschodí tiež mreže na okná a balkóny. 
Pri odchode z domu je chybou zaťahovať závesy, žalúzie či rolety. Práve stiahnuté rolety totiž môžu byť signálom, že byt je prázdny. Dobrým zvykom je poprosiť priateľa, niekoho z rodiny či dobrého a ozaj spoľahlivého suseda, aby vám počas vašej dovolenky vyberal schránku, polial kvety a v byte urobil pohyb, večer zasvietil. Použiť sa dajú aj elektronické spínacie zariadenia, po nastavení dokážu rozsvietiť svetlo, zapnúť televízor či rádio, zlodej si bude myslieť, že niekto je doma.
Nevítaného návštevníka nezastaví ani sieťka proti hmyzu, neodporúča sa ani nechávať okno „na vetračku“.

Falošní plynári
Ak bývate v rodinnom dome, treba si vraj dať pozor na strešné či pivničné okienka a aj na to, čo necháte na dvore. Jednak môžu zlodeji vypozorovať, že sa predmety nehýbu, alebo ich môžu využiť pri vlezení do domu – ide napríklad o náradie, staré stoličky, rebrík a podobne.
Polícia tiež neodporúča nechávať si doma cennosti ako napríklad šperky, alebo vyššiu hotovosť a samozrejme púšťať do bytu ľudí, ktorých nepoznáte, pod zámienkou podomového predaja, no aj opráv. Najmä starší by sa mali dať pozor na takzvaných falošných plynárov či iných „úradníkov“.

Stopy 
Čo robiť, keď prídete domov a nájdete byt po vlámaní? Okamžite zavolajte políciu, neviete totiž, kedy vás vykradli, páchateľ môže byť v blízkosti, dokonca ešte aj v byte. Nevstupujte preto do bytu a ak predsa, nedotýkajte sa vecí, aby ste nezničili stopy potrebné pre policajtov.
Okrem bytov sa v lete zlodeji zameriavajú na kúpaliská a areáli vodných plôch, kde ľudia nechajú veci bez dozoru, hoci len chvíľku. Pritom nemusí ísť len o peniaze, ale aj mobil, fotoaparát či kľúče od bytu.
Lucia Marcinátová
Taktické opatrenia
● pred odchodom zamknite vstupné dvere a skontrolujte či sú uzatvorené okná a balkónové dvere,
● ak stratíte kľúče alebo vymeníte byt, neváhajte vymeniť zámkovú vložku,
●  na dvere, schránky a zvončeky uvádzajte meno bez titulov, samostatne žijúce ženy uvádzajte mužské meno,
●  opravárov a servisných pracovníkov nevpúšťajte pokiaľ sa sami neobjednali alebo termín návštevy neoznámili vopred, pozor na podomových obchodníkov,
●  nechváľte sa majetkovými pomermi a nerozširujte váš dlhodobejší odchod z domova,
● vytvorte si zoznam cenných vecí a vyhotovte si fotodokumentáciu. Uschovajte si doklady od drahého priemyselného a spotrebného tovaru. Vyznačenie výrobných čísel umožní polícii pátrať po vašom odcudzenom majetku a po páchateľovi krádeže,
● vaše cennosti najmä šperky, zbierky budú lepšie uschované v prenajatých trezoroch finančných inštitúcií, väčšie obnosy peňazí patria na vkladnú knižku s heslom alebo na terminovaný vklad do bezpečnej finančnej inštitúcie,
●  mať dobré susedské vzťahy je najlepší spôsob ako si zabezpečiť byt.
(Ministerstvo vnútra SR)
Ako si zaistiť byt - technické opatrenia
Dvere:
● oplechovanie vnútornej strany dverí zabráni ich prekopnutiu,
● spevnenie zárubne oceľovým pásom pozdĺž celého obvodu dverí znemožní ich vyrazenie,
● vyplnenie priestoru rámu (zárubne) betónom prekazí roztiahnutie dreveného rámu (zárubne),
● ďalším slabým mestom je zámok, zaobstarajte si protizlomovú vložku s bezpečnostným kovaním,
● kovanie s oceľovou krytkou vložky znemožní je odvŕtanie,
● zlodejovu planžetu zastaví bezpečnostná vložka s prekrytým profilom alebo kľúčom s priehlbinami,
● dvere si zabezpečte panoramatickým priezorom a bezpečnostnou závorou, retiazkou a používaj ich pri otváraní neznámym osobám.
Okná:
● proti rozbitiu skla sú účinné bezpečnostné fólie,
● vrstvené sklá, detektory na trieštenie skla, ale pomôžu aj okrasné mreže, najmä ak bývate v prízemných bytoch,
● po rozbití skla môžete zabrániť ďalšiemu vniknutiu inštaláciou uzamykateľných uzáverov, alebo uzamykateľnými kľučkami.

Pred odchodom na dovolenku:
● ak zveríte počas svojej neprítomnosti niekomu kľúče od bytu, starostlivo zvážte, či je to osoba dôveryhodná a spoľahlivá,
● zabezpečte si vyberanie pošty zo schránky,
● nezaťahujte rolety a žalúzie, dávate tak na vedome, že nie ste doma,
● vytvorte dojem, že niekto je doma, napríklad polievanie kvetov hlavne večer pri rozsvietených svetlách, presmerujte si telefón do domácnosti, kde ho niekto dvihne,
● cennejšie veci si uschovajte v bankových bezpečnostných schránkach alebo u príbuzných a priateľov.

Veslovalo sa, žonglovalo aj stálo na hlave
Jožo Pročko robí stojku na hlave, na pleciach nesie učiteľku, starosta Dúbravky Martin Zaťovič zas cvičí krkom a robí drepy, dekan Fakulty telesnej výchovy a športu Marián Vanderka vesluje v telocvični. Na Dni športu na Základnej škole Nejedlého bolo možné všetko.
Už od skorého rána sa síce nebo na nás mračilo, avšak úsmevy z tvárí našich žiakov a pedagógov nemizli. Práve naopak. Veď niekoľkomesačnú snahu pripraviť žiakom nezabudnuteľnú oslavu dňa detí v športovom duchu nemohlo skutočne nič pokaziť.
Športové legendy v Dúbravke
Naše pozvanie zúčastniť sa a prispieť svojou prítomnosťou k pravej športovej atmosfére prijali nielen športové legendy, ale i novodobí olympionici. Bolo nám cťou privítať na pôde našej školy Antona Urbana - kapitána strieborného družstva futbalistov na olympijských hrách v Tokiu, Pavla Schenka - majstra sveta, strieborného a bronzového olympionika vo volejbale a úspešného trénera, Tomáša Kuťku - úspešného dlhoročného reprezentačného trénera v hádzanej doma i v zahraničí, Katarínu Longovú, akademickú vicemajsterku sveta v karate, tré-
nerku detí i mládeže, Mateja Šmídu - účastníka juniorských majstrovstiev sveta vo veslovaní a Mariána Vanderku - dekana Fakulty telesnej výchovy a športu, reprezentanta Slovenska v atletike a v bobovom športe, ktorý bol prvým Slovákom zúčastneným na zimných a letných olympijských hrách. Všetkých hostí privítal aj starosta Dúbravky Martin Zaťovič.
Riaditeľkou športových súťaží bola pani učiteľka Jana Kuťková, vicemajsterka sveta v hádzanej, úspešná olympionička, ktorá sa celoročne stará o športový život našej školy.  Počas celého športového dňa nás sprevádzal humor známeho moderátora Jozefa Pročka, taktiež bývalého športovca.

Veslársky súboj
Slávnostnú atmosféru tohto výnimočného podujatia nám v úvode spríjemnil spev mladej a ta-
lentovanej študentky bratislavského konzervatória slečny Olívie Zemkovej. Neskôr ukázali svoje cirkusové umenie deti zo záujmového združenia Cirkus kus, ktorý trénuje v poobedňajších hodinách v priestoroch školskej telocvične. Žonglovanie či povrazolezectvo bolo iba malou ukážkou ich cirkusového majstrovstva. Avšak ani naši pozvaní hostia sa nedali zahanbiť. Vystúpenie Kataríny Longovej spolu so svojimi zverenkyňami Simonou Matiasovou a Zuzanou Níznerovou zožalo u našich žiakov obrovský potlesk. Veslársky súboj na veslárskych trenažéroch medzi samotným pánom dekanom Vanderkom a jeho žiakom Matejom Šmídom nenechalo nikoho chladným a za búrlivého povzbudzovania dosiahli obaja takmer v rovnakom čase cieľovú pásku. 
A v akých disciplínach súťažili naši žiaci? Okrem futbalového turnaja a turnaja vo vybíjanej pripravili šikovné pani učiteľky pre svojich
žiakov päť kontrolných športových stanovíšť - skok cez švihadlá, hod loptičkou do trójskeho koňa, lovenie kačičiek z bazéna, olympijské kruhy a skok z miesta. Do súťaží sa zapojili všetci žiaci školy, či už malí alebo veľkí. Okrem súťažných športových disciplín mali všetci možnosť vyskúšať si na vlastnej koži veslársky trenažér pod odborným dohľadom nášho hosťa. 
Avšak všetko má svoj koniec, a tak i náš športový deň sa pomaly ale isto chýlil ku koncu. Slávnostné vyhodnotenie a odovzdávanie cien sa uskutočnilo presne tam, kde sa celý deň i začal - v školskej telocvični. Moderátor Jozef Pročko nezaprel svoj humor ani tentoraz a prispieval svojimi postrehmi k dobrej nálade. Víťazné triedy v jednotlivých turnajoch či disciplínach si prevzali svoje trofeje od našich hostí. Každý žiak dostal i účastnícky diplom, čokoládovú medailu, prívesok na kľúče a odznak školy. 
Lena Kampmillerová, riaditeľka ZŠ Nejedlého, lum

Ako vzniká detská knižka?
Na Sokolíkovej sa debatovalo aj o tom, že za rodinu sa oplatí bojovať
My učitelia, sme vždy radi, keď môžeme našim žiakom osobne predstaviť  niekoho, kto  pre nich napísal detskú knižku. A ak sa podarí zoznámiť ich aj s ilustrátorom takej knižky je radosť dvojnásobná.  Preto nás veľmi teší, že pozvanie do našej školy prijali Tamara Heribanová - autorka a Petra Hilbert - ilustrátorka dvojice kníh Misia Eva – prísne tajné a Misia Eva v Thajsku. Knihy sú určené všetkým deťom, ktoré veria na silu hlbokej ľudskej lásky.
Príbehy deväťročnej Evky Šidlovej o prekonávaní prekážok a o odvahe zmeniť svet okolo nás sú odkazom, že za rodinu sa oplatí bojovať. O tom, že sme si vybrali dobre, svedčia aj ocenenia, ktoré kniha Misia Eva – prísne tajné dostala. V čitateľskej ankete Kniha roka sa umiestnila na treťom
mieste a za ilustrácie získala cenu Najkrajšie knihy Slovenska 2012 v kategórii literatúra pre deti a mládež.
Žiaci 3. A a 3. B triedy sa na  besede dozvedeli nielen to, ako vzniká detská knižka, ale získali aj autogramy do svojich čitateľských denníčkov.
Valeria Regásková

Pátrači u starostu
Spoznávať okolie netradičnou a dobrodružnou formou, riešiť úlohy. Také sú ciele projektu Pátrač Tino, do ktorého sa zapájajú aj deti z Materskej školy Švantnerova. Gabriela Strýčková, riaditeľka materskej školy, hovorí, že deti majú brožúrku, kde sú popísané miesta a zároveň pripravené úlohy. 
„Odpovede však deti zistia až vtedy, keď sa na dané miesto vydajú, musia napríklad spočítať schody, okná, lampy a podobne.“
Takto sa detičky dostali jedného dňa aj na Miestny úrad Dúbravka na Žatevnú, ktorý pátrací projekt podporuje.  Malým pátračom sa podarilo navštíviť aj pána starostu Martina Zaťoviča. Spýtali sa, čo robí, ako funguje úrad a zarecitovali mu básničku. 
(lum)
Ako sme kráčali po stopách histórie
Miestna organizácia Jednoty dôchodcov Slovenska v Dúbravke v spolupráci s Miestnym úradom a Radou seniorov zorganizovala pre 46 svojich členov na konci mája poznávaciu exkurziu do Modry a na hrad Červený Kameň.
Našou prvou zástavkou bola návšteva Múzea slovenskej kera-
mickej plastiky v Modre, ktorá je spojená s Galériou Ignáca Bizmayera umiestnenou v rotundovej bašte mestského opevnenia zo 17. storočia. Spoznali sme  exponáty habánskej keramiky a  Bizmayerovu figurálnu tvorbu, ktorá vychádza z ľudového umenia z 2. polovice 20. storočia. Očarila nás sviežosť a bezprostrednosť  jeho postáv a postavičiek znázorňujúca všedný život Slovákov s neuveriteľným zmyslom pre drobný detail a vernosť umeleckého zobrazenia.
Na hrade Červený Kameň, ktorý bol vyhlásený v roku 1970 za národnú kultúrnu pamiatku, sme si prezreli obytné priestory zariadené umeleckým interiérom prezentujúcim historické bývanie šľachty a vývoj vojenstva. Zbierka múzea sa svojou kvalitou a rozsahom radí medzi najzachovalejšie a zároveň najcennejšie historické pamätihodnosti na Slovensku.
Záver našej celodennej exkurzie patril ucteniu si pamiatky Ľudovíta Štúra, najvýznamnejšieho predstaviteľa slovenského národného života, pri príležitosti  200. výročia jeho narodenia sme preto položili kytice kvetov na cintoríne v Modre.   
Ján Molnár,  
predseda MO JDS v Dúbravke
Nová knižka o starej Dúbravke
Mamkina Dúbravka je knižka o dúbravských zvykoch, pesničkách, príbehoch a aj dúbravskom nárečí.
Krstila sa čerešňami a levanduľou. Pre knižku možno netypicky, no typicky pre Dúbravku. Nová knižka o Dúbravke pod názvom Mamkina Dúbravka totiž pripomína, čo bolo a je dúbravské. Zvyky, pesničky, príbehy i dúbravské nárečie či 
svojské miestne recepty, no a, samozrejme, čerešne. 
Knižku uviedli do života na podujatí v Dome kultúry Dúbravka jej autorky Katarína Jakubíčková a dcéra Katarína Petkaničová, ktorá je autorkou už 17 kníh rôzneho žánru.
Debatu s autorkami viedla riaditeľka kultúrneho domu Hen-
rieta Dóšová. Dnes už 89-ročná Katarína Jakubčíková spomínala, ako robila spolu s farárom, učiteľom a mnohými ochotníkmi kultúru na dedine. 
K programu patrili aj staré dúbravské piesne - Nad Dúbravkou hájiček či Vyznanie k Dúbravke, predviedli ich seniori z denného centra. Zatancovali aj deti z folklórneho súboru Klnka a nakoniec dostali slovo krstní rodičia knižky, správca Dúbravského múzea Ľubo Navrátil a Jožko Vilém, senior z Denného centra I. a zároveň aj spevák dúbravských piesní. 
Do rúk vzali čerešne a levanduľu a posýpali - „pokrstili“ novú knižku o Dúbravke. Seniori, čitatelia ju nazvali aj „dokumentom pre naše deti“.
Knižku možno nájsť už aj v našej miestnej knižnici na Sekurisovej, kúpiť sa dá v dennom centre na Žatevnej 4 od pondelka do stredy od 10.00 – 14.00. 
Príjemné čítanie, Dúbravčania.
Krstnými rodičmi boli správca Dúbravského múzea Ľubo Navrátil a Jožko Vilém, senior z denného centra.
Kveta Slyšková, lum

Ako je to s kúrením počas studených dní?
Posledné májové dni boli abnormálne studené, napriek tomu bratislavské teplárne byty netemperovali. Domáhali sme sa, aby aspoň temperovali, ale postoj bol jednoznačný. Ak budú správcovia požadovať vykurovanie, nech sa obrátia na teplárne. 
Skúsili sme urobiť aj to, ale bezúspešne, lebo byty sú napojené tak, že jednotlivé domy sú prepojené tak, že to nemôžu spustiť bez súhlasu ďalších domov. Preto je teda Dúbravka aj v chladnejších dňoch bez tepla, či sa to niekomu páči alebo nie.
Ján Hecht

Prvý športový deň seniorov Dúbravky
Dúbravka zažila 22. mája prvý veľký športový deň seniorov. Podujatie pod záštitou starostu Martina Zaťoviča organizovala Mestská časť Bratislava-Dúbravka v spolupráci s Radou seniorov, Komisiou športu Miestneho zastupiteľstva, Oddelením školstva, kultúry, športu a projektových činností Miestneho úradu, dobrovoľnými hasičmi a stredoškolákmi.
Všetci športovo naladení vo veku 60 plus sa stretli v areáli Parku Pekníčka. Prišlo viac ako 120 seniorov z našich denných centier, členov Rady seniorov, Miestneho odboru Jednoty dôchodcov Slovenska a Miestneho odboru Matice slovenskej ako i obyvateľov Dúbravky. Tí, ktorí chceli aktívne súťažiť, ženy i muži, a bolo ich do štyridsať, mohli si vybrať zo šiestich zaujímavých športových disciplín - výkop loptou na  bránku, zrážanie fľaše s vodou,  vrh granátom na cieľ, beh na 100 metrov, hod loptou do basketbalového koša a hod ringo krúžkov na tyč. 
Aj keď počasie nám nebolo príliš naklonené, medzi všetkými účastníkmi športového dňa vládla príjemná i súťaživá atmosféra. Záver predpoludnia sa niesol v duchu výborného guláša a vyhlásenia víťazov. Kto vyhral?
Ženy:				
1. Brunovská Ružena
2. Smolková Zlatka		
    Liščáková Natália
3. Macháčová Katarína	
    Bírošová Anna
    Kóňová Albína
Muži:
1. Móza Anton
2. Macháč Vladimír
3. Švába František
Najlepšia športovkyňa:
Bestenreinerová Zdena
Najlepší športovec:
Brunovský František
Víťazom, ale i všetkým súťažiacim a ostatným účastníkom športového dňa, organizátorom, rozhodcom, čiže všetkým, ktorým záleží na realizácii dobrej veci, na príjemne strávených chvíľach a neformálnych stretnutiach, ešte raz blahoželáme,  zároveň ďakujeme a vyjadrujeme presvedčenie, že o rok sa na „repete športového dňa“ opäť stretneme. 
Zuzana Marková, koordinátorka Rady seniorov

Seniori sa učia mailovať a komunikovať online
Keďže počítačovo-internetové kurzy mali veľký úspech a  záujem zo strany dúbravských seniorov a členov našich denných centier pretrvával, rozhodli sme zorganizovať ďalšie. Prebiehajú pod záštitou starostu Dúbravky a seniori si tu osvojujú v súčasnosti už nevyhnutné základy digitálnych zručností.
Aj týmto chceme prispieť k zjednodušeniu komunikácie našich skôr narodených spoluobčanov s inštitúciami ako i blízkymi, rodinnými príslušníkmi, ktorí často žijú v ďalekej cudzine. 
Seniori spoznávajú možnosti vyhľadávania a spracúvania aktuálnych informácií z internetu, používanie e-mailovej adresy, čomu tiež predchádza práca s textovým editorom. To všetko majú možnosť absolvovať  v Školiacom centre na Základnej škole Pri kríži. Kurzy prebiehajú popoludní  v moderne vybavenej počítačovej učebni s pripojením na internet v gescii riaditeľky školy Ivety Mikšíkovej, pod odborným vedením lektorky, kmeňovej pani učiteľky Márie Donovalovej. 
Celoročný projekt zahŕňa päť deväťhodinových  počítačových kurzov a internetu, zvlášť pre začiatočníkov a mierne pokročilých. Pre seniorov je bezplatný. Počas obdobia marec – máj sa troch kurzov zúčastnilo spolu 37 záujemcov, ktorí si na záver prevzali absolventský diplom. Do konca roka plánujeme pripraviť ešte dva takéto kurzy, na ktoré vás srdečne pozývame.
Vzdelávacie aktivity Rady seniorov v našej mestskej časti v rámci takzvanej Dúbravskej akadémie vzdelávania seniorov sú súčasťou jej Plánu činnosti na tento kalendárny  rok, ktorý vychádza z Programu aktívneho starnutia.  
Zuzana Marková, koordinátorka Rady seniorov

Prispejte k bezpečnosti doma aj na ulici
Stretli sa, podebatovali, naučili sa, ako žiť bezpečnejšie. Seniori sa zišli prvý júnový štvrtok na miestnom úrade, aby sa pridali k besede na nanajvýš aktuálnu tému - Prispejte aj vy k vašej bezpečnosti doma a na ulici. Akcia sa konala v rámci projektu policajného zboru - Bezpečná jeseň života. 
Projekt nám predstavili vzácni hostia -  Martina Kočišová z Oddelenia prevencie a styku s verejnosťou a plukovník Ján Pažický, zástupca riaditeľa Okresného riaditeľstva Policajného zboru Bratislava IV. Podujatie iniciovala Rada seniorov v našej mestskej časti s podporou Oddelenia sociálnych vecí a zdravotníctva s vedúcou Nadeždou Liškovou  a bolo súčasťou napĺňania úloh Programu aktívneho starnutia. Za vedenie mestskej časti prišiel zástupca starostu Ľuboš Krajčír, ktorý sa venuje problematike bezpečnosti v Dúbravke a snaží sa zlepšiť spoluprácu s mestskou políciou.
Nosnou problematikou boli najmä rady seniorom - ako si zabezpečiť majetok, ako sa vyhnúť podvodom, ako sa chrániť pred zlodej-
mi na ulici a ako predchádzať riziku prepadnutia,  ak sa niečo stane a ako sa správať v cestnej premávke. Všetky diskutované témy sa stretli s patričnou odozvou, dôkazom čoho boli rôznorodé otázky kladené našim hosťom zo strany zúčastnených seniorov Dúbravky, členov Rady seniorov, zástupcov denných centier a miestneho odboru Jednoty dôchodcov Slovenska.
Na záver i touto cestou si dovoľujem vyjadriť poďakovanie našim hosťom i účastníkom a vysloviť presvedčenie, že pre všetkých prítomných bola táto beseda prínosom a že na jesenné stretnutí sa opäť v hojnom počte zídeme.		
Zuzana Marková

Inšpirovala sa vo Washingtone, teraz chce zaktivizovať rodičov
Dúbravské ihriská majú potenciál, hovorí jedna zo zakladateliek Občianskeho združenia Žime krajšie Michaela Staneková. Spolu s ďalšími mamičkami sa usiluje oživiť ihrisko na Homolovej, chcú, aby deti trávili čas so svojimi rovesníkmi vonku v sídliskovej prírode.
Prečo vzniklo OZ Žime krajšie?
Občianske združenie vzniklo z iniciatívy troch mamičiek na materskej dovolenke, ktoré žijú v Dúbravke. 
S našimi deťmi a ostatnými rodičmi veľa času trávime na ihriskách a spoločnými debatami sme dospeli k záveru, že aktívnym občianskym prístupom je možné vylepšiť verejné priestranstvá. Dúbravské ihriská a zelené plochy majú podľa nášho názoru potenciál vytvoriť nielen pre rodiny s deťmi priestor, v ktorom budú Dúbravčania radi oddychovať.

Čo im chýba?
Potenciál ihriská majú, no väčšine chýba napríklad oplotenie. Uvítali by sme na ihriskách okrem šmýkačky, hojdačiek a pieskoviska aj iné hracie prvky, ktoré by viedli deti ku kreativite a vzťahu k prírode.
Poznáte takéto ihriská, prípadne verejné priestory?
Pre mňa osobne bol inšpiráciou komunitný život, aký som mala možnosť zažiť počas svojich študentských čias vo Washingtone. Istý počet blokov domov tam zdieľal spoločné priestory, o ktoré sa starali obyvatelia komunity, bola to malá záhrada, bazén, posilňovňa. Medzi susedmi sa tak aj v meste strácala anonymita a vznikali tu veľmi pekné medziľudské vzťahy. V našom prostredí by sa tak stretávacím miestom pre jednotlivé komunity mohli stať práve ihriská, ktorých máme na sídlisku neúrekom, len musia prejsť revitalizáciou a je potrebný záujem ľudí o vylepšenie verejného priestoru, v ktorom žijú. Na ihriskách by nemuseli byť len hracie prvky pre deti, ale napríklad vybudované aj malé altánky a malé záhradky pre ostatných obyvateľov, ktorí žijú v okolí.

To je pekná predstava...
O tom, že to môže fungovať aj v našom slovenskom prostredí, svedčí napríklad existencia a aktivity občianskeho združenia Vnútroblok Slávia.

Čo sa už vášmu občianskemu združeniu podarilo a čo plánujete? 
Občianske združenie vzniklo v decembri 2013 a odvtedy sa nám podarilo oplotiť detské ihrisko na Homolovej a zorganizovať tu na jeseň 2014 brigádu, Dôležitým štartom pri realizácii oplotenia bolo získanie informácií o možnostiach jeho financovania. Združenie si spravilo prieskum, aké sú na Slovensku možnosti finančnej podpory športovísk a ihrísk a napísali sme projekt v rámci Nadačného fondu spoločnosti PwC v Nadácii Pontis. Náš projekt bol úspešný a keďže oplotenie finančne podporila aj mestská časť, na jeseň 2014 bolo oplotenie ihriska  hotové.

Obnovovali a oplotili ste ihrisko na Homolovej, prečo práve toto ihrisko? Čo stále na ihrisku chýba, v čom je nedostatok?
Ihrisko na Homolovej je zasadené do príjemného tichého prostredia a je relatívne veľké v porovnaní s ostatnými ihriskami v Dúbravke.  Nevýhodou ihriska vždy bolo, že sa nachádza v blízkosti cesty a zelenej plochy navštevovanej psíčkarmi. Keď nebolo ihrisko oplotené, rodičia museli venovať zvýšenú pozornosť výbehu detí na cestu, a to sa stávalo naozaj často. Okrem toho niektorí nedisciplinovaní psíčkari nechávali pobehovať svojich psíkov na ihrisku. S rodičmi sme sa zhodli, že oplotenie bude pre bezpečnosť detí a zvýšenie hygieny na ihrisku veľkým prínosom. Priestor ihriska bol tiež relatívne jasne ohraničený chodníkom, takže oplotenie tu pôsobí prirodzene. S potešením môžeme konštatovať, že po tom, ako sa ihrisko oplotilo, je navštevované väčším počtom detí a rodičov. Na ihrisku je tiež ďalší priestor na zveľadenie, plánujeme tu pre deti postaviť drevený domček, posedenie pre deti a vyvýšený záhon, aby sme upevnili vzťah detí k prírode.

Ako vnímate ihriská v Dúbravke, čo by ste ako mamičky uvítali?
V Dúbravke existuje množstvo malých ihrísk, na ktorých sa nachádza malé pieskovisko, šmýkačka a prípadne hojdačka – väčšina z nich nie je oplotená, česť výnimkám. Rodičia by uvítali, aby ihriská boli oplotené kvôli väčšej bezpečnosti a hygiene – to je jeden aspekt nedostatku dúbravských ihrísk. Okrem oplotenia chýba podľa nás na ihriskách rôznorodosť hracích prvkov a tiež rozlíšenie ihrísk pre rôzne vekové skupiny. Je samozrejme idealistické myslieť si, že všetky malé ihriská v Dúbravke by mohli byť zrekonštruované, no bolo by pre mestskú časť a jej obyvateľov prínosné vytipovať pár ihrísk, ktoré sú najviac navštevované a tým dopriať potrebnú revitalizáciu. Našou iniciatívou je podporiť vznik takzvaných ihriskových tímov, teda rodičov s deťmi, ktorí majú záujem vylepšovať svoje ihrisko. Ak sa spojí na jednotlivých ihriskách väčšia dobrovoľnícka komunita, majú tieto ihriská veľkú šancu na to, aby sa vylepšili. Vieme pomôcť pri organizovaní brigád alebo know-how pri získavaní grantov. Z pohľadu rodičov by niektoré ihriská mohli byť venované deťom do šesť rokov, kde budú hracie prvky vhodné pre túto vekovú kategóriu a potom nie-
ktoré ihriská by mohli byť venované starším deťom, kde sa budú nachádzať náročnejšie preliezačky, bránky na futbal alebo basketbalové koše. Tak by sa počas predškolského aj školského veku u detí zachoval záujem o to, aby so svojimi rovesníkmi trávili svoj voľný čas vonku v našej sídliskovej prírode.

Jedným z vašich plánov je komunitná záhrada v okolí Homolovej. Kde by mohla vzniknúť?
V blízkej budúcnosti by sme chceli využiť oplotený priestor ihriska na ukážku vyvýšených záhonov a budeme zvedaví na reakciu ľudí a ich záujem o túto formu aktívneho využívania času a záhradkarčenia na sídlisku. 
V prípade záujmu obyvateľov miestnej komunity by sme sa radi s mestskou časťou dohodli na symbolickom prenájme nevyužitej zelenej plochy pre tieto účely. Jednou z týchto plôch by potenciálne mohla byť zelená plocha medzi panelákmi Homolovou 6 a Pri kríži 38. Našou predstavou je oplotený parčík, v ktorom by boli pre obyvateľov Dúbravky umiestnené lavičky a vyvýšené záhony či už na pestovanie okrasných rastlín, alebo aj byliniek, či ovocia a zeleniny. V parku by sa mohli organizovať akcie zamerané na rozvoj záhradkarčenia v meste, alebo v letných mesiacoch napríklad aj cvičiť joga.
Lucia Marcinátová

Pod panelák priplávali námorníci
Sedieť na hojdacom koníku, húpačke, vylezení na preliezkach, mame na kolenách či tatovi na rukách a sledovať pri tom divadlo. Takýto nevšedný zážitok mali deti na ihrisku Homolova, keď priamo pod panelák zavítalo Divadlo Jaja. Na prvú júnovú sobotu ich zavolalo Občianske združenie Žime krajšie, ktoré sa snaží oživovať ihriská, tentoraz to urobilo netradične – divadlom.
Na tráve čakali deky a karimatky, za bránkou ihriska stolček s čajom, vodou, kávou s kofeínom i bez a dobrotami. Predstavenie sa začalo ako v ozajstnom divadle signálom – zvonček v rukách rozprávkovej námorníčky. Medzi deti sa priplavila na svojich loďkách a malých divákov striedavo zapájala do predstavenia Námorníci verzus piráti.                                                                 
(lum)    
Drobné inzeráty
● Ponúkam vizáž a základnú úpravu vlasov pre slečny a ženy na rôzne príležitosti. Tel.: 0944 127 456, mail: svecova.petra8@gmail.com
● Ján Pallang - maľby, stierky, nátery. Tel.: 0905 257 454.
● Kvalitne doučím  nemecký jazyk všetky úrovne. Žiakov ZŠ a SŠ pripravím na reparát  a dospelých na prácu alebo štúdium v zahraničí. Doučujem aj počas letných prázdnin. V prípade  záujmu pošlite SMS alebo zavolajte na 0910 94 32 86. 
● Predám 3-izbový slnečný RD v čistom prostredí v Nízkych Tatrách, alebo vymením za 1-2-izbový byt v Dúbravke. Tel.: 0919 149 121. 
● Kúpim záhradu v Dúbravke (ideálne Na Vrátkach, Lipského, Polianky a okolie). Kontakt :0902 147 019
● Predám náhradné diely na osobné auto Škoda 105 , 120 a Škoda Forman a to nárazník, blatníky, svetlá, a ďalšie náhradné diely, za výhodné ceny. Telefón 0918 743573.
● Predám plynový sporák s elektrickou rúrou (ako nový) v bezchybnom stave za 90 eur. Možnosť dohody na odvoz a napojenie na plynový rozvod. Tel.č. 20732727, 0944 101 696.
● Kúpime 4-izbový byt v okolí ZŠ Beňovského. Sme rodina s deťmi, vážny záujem, nie sme Realitná agentúra. Je možnosť aj výmeny za veľký 2-izbový byt + doplatok.Tel.: 0940 808 256 , 0940 809 774.
● Predám pozemok na Lamači, časť Zečák s výhľadom na Karpaty, určenýna výstavbu nízkopodlažných rodinných domov o rozlohe cca 5 a. Cena dohodou. Tel.č. 20732727, 0944 101 697.   
● Prijmeme pomocnú silu do školskej jedálne pri Gymnáziu Bilíkova 24, Bratislava - Dúbravka, od septembra 2015, tel. č. 602 975 24.
● Predám televízor. Je v dobrom stave, funguje výborne, cena 10 eur. Tel: 0915 122 937.
● Kúpim chatu v okolí Bratislavy. Tel 0915122937
● Predám lacno vlnu na štrikovanie. Tel.: 0915421192.
● Predám takmer novú pohovku vhodnú aj ako posteľ. Cena 50 eur. Tel.: 0918422806.    

Dúbravka od praveku po včasný stredovek: Lovci zberači, Kelti, Rimania, Germáni, Slovania 
Oblasť Bratislavskej brány od hradného kopca po sútok Dunaja a Moravy bol odjakživa križovatkou obchodných ciest a civilizačných prúdov. Medzi najvýznamnejšie diaľkové ťahy patrila Jantárová cesta smerujúca od Aquileje pri Jadranskom mori cez Carnuntum (pri Hainburgu) pozdĺž rieky Moravy až k Baltickému moru a Dunajská cesta križujúca sa s ňou pri sútoku Dunaja s Moravou pod Devínskou skalou. Len štyri kilometre odtiaľto sa nachádza v katastri Dúbravky v polohe Veľká Lúka (200 m n. m) jedna z najvýznamnejších archeologických lokalít nielen Slovenska ale i stredného Podunajska. Hoci ojedinelé nálezy laténskej a slovanskej keramiky z Veľkej lúky spomína už prof. Ján Eisner, na lokalitu upozornil opäť až koncom 70-tych rokov literárny historik Oskár Čepan, ktorý na pooranom poli spozoroval značnú koncentráciu úlomkov rímskej strešnej krytiny. Opäť sa potvrdilo, že v archeológii býva matkou nejedného objavu náhoda.                                                                                      
Systematický výskum
Zisťovací výskum Archeologického ústavu SAV pod vedením Dr. Títusa Kolníka, DrSc. prerástol po odkrytí základov rímskej architektúry v roku 1982 do systematického tímového výskumu. V roku 1985 a v rokoch 1988-93 sa na vedení výskumu podieľal aj Kristián Elschek, autor príspevku. Do roku 1993 bola plošným odkryvom preskúmaná len menšia časť náleziska, avšak terénnou prospekciou, leteckým prieskumom a zisťovacou sondážou bol zistený rozsah lokality.

Veľká lúka
Nálezisko je situované v kotlinke vytvorenej zalesnenými svahmi Devínskej Kobyly (514 m n. m), Dúbravskej hlavice (357 m n. m) a na východe hrebeňom Brižité (256 m n. m). Kotlina je otvorená len smerom na sever a severozápad a tak poskytuje ochranu pred vetrami dujúcimi cez Bratislavskú bránu. Plynule prechádza do širokých priestorov Pomoravia Záhorskej nížiny. Lokalitu z južnej a východnej strany obteká Veľkolúcky potok. 
Približne v strede kotliny sa nachádza rákosím zarastená depresia, možno v minulosti využívaná ako jazierko. V južnej časti kotliny vyviera silný prameň – výdatný zdroj pitnej vody. Dostatok vody, ornej pôdy, blízky les - zdroj dreva, pasienky, ochrana pre vetrami oddávna poskytovali mimoriadne výhodné podmienky pre život.

Lovci zberači
Najstaršími obyvateľmi Veľkej Lúky boli lovci z konca staršej doby kamennej (cca 10000 - 8000 pred Kr.) a lovci a zberači strednej doby kamennej (8000 - 6000 pred Kr.). Keď približne v 8. tisícročí pred Kr. nastalo zlepšenie klímy pomalým zvyšovaním priemernej teploty, menila sa postupne aj fauna a flóra. Mamuty a srstnaté nosorožce vystriedala malá a stredná divina. Kolektívny lov bol vystriedaný individuálnym, pričom hlavnou lovnou zbraňou sa stal luk a oštep. Najvyhľadávanejšou lovnou zverou bol srnec, jeleň a diviak, no stále väčší význam nadobúdal rybolov a zber plodov. Na Veľkej Lúke boli zistené dve usadlosti zo strednej doby kamennej. Slúžili zároveň ako ateliéry na výrobu kamennej štiepanej industrie, ktorej sa tu našlo takmer tristo kusov. Popri polotovaroch, úštepoch a jadrách sa našli aj hotové nástroje: čepele, rydlá a škrabadlá. Surovinou na ich výrobu boli radiolarity, rohovce a ojedinele podkrakovský pazúrik.
Ľudia strednej doby kamennej bývali v príbytkoch ľahkej konštrukcie vhodných na časté sťahovanie, v zimných mesiacoch sa uchyľovali do jaskýň alebo pod skalné previsy.

Ľud kamenných dôb
Ľudia sem prichádzajú opäť až v mladšej dobe kamennej a osídlenie pokračovalo aj v neskorej dobe kamennej. Najprv sa tu usadili nositelia lengyelskej kultúry (asi 3500-2900 pred Kr.). 
Roľnícke obyvateľstvo v tomto období bývalo prevažne už v menších zahĺbených i nadzemných obydliach a popri pestovaní obilnín sa rozvíjal chov dobytka a pastierstvo. Unikátnymi nálezmi z obdobia ludanickej skupiny, patriacej na záver lengyelskej kultúry, sú dva žiarové urnové hroby. V jednom z nich uložili spálené pozostatky nebožtíka do zeme a prekryli misou obrátenou hore dnom. Ojedinelé nálezy pochádzajú z čiastočne súčasnej a následnej skupiny Bajč-Retz (asi 2900 - 2800 pred Kr.) s keramikou zdobenou brázdeným vpichom.
Dôležitý vývojový úsek neskorej doby kamennej v strednej Európe zaberá tzv. bádenská kultúra (asi 2800 - 2400 pred Kr.). Na Veľkej Lúke sa podarilo odkryť rozsiahlu osadu ktorá vznikla v jej najstaršom stupni – v období tzv. bolerázskej skupiny.
Zaujímavú nálezovú situáciu poskytla napr. aj jama kruhového pôdorysu s kolmými stenami. Na dne ležala mohutná lebka tura a časti rozbitých nádob. Vzhľadom na analógie z viacerých lokalít nemožno vylúčiť jej obetnú kultovú funkciu. Osada bolerázskej skupiny i klasickej bádenskej kultúry významne dopĺňa obraz v rámci sídelnej aglomerácie, ktorej súčasťami boli aj súveké sídliská na Devíne, v Devínskej Novej Vsi, v Bratislave – Starom meste, na bratislavskom hradnom vrchu a i. Okrem keramiky, medzi ktorou upútajú poháriky s uškom vytiahnutým nad okraj sa našli štiepané kamenné nástroje, kamenné sekerky a zvieracie kosti.
Po odchode ľudu bádenskej kultúry nebola lokalita až do 5. stor. pred Kr. trvalejšie osídlená. Náleziská z bronzovej i staršej železnej doby sa však zistili aj na Devíne a v Devínskej Novej Vsi. Prelom staršej a mladšej železnej doby v 5. stor. pred Kr. znamená začiatok takmer nepretržitého, osemnásť storočí dlhého časového úseku osídlenia Veľkej Lúky, ktoré trvá až do 13. stor. po Kr. Počas neho sa tu vystriedali takmer všetky historicky známe etniká, ktoré postupne osídľovali západné Slovensko a oblasť stredného Podunajska: Kelti, Rimania, Germáni (najmä kmene Kvádov, Markomanov a pravdepodobne aj Langobardov) a Slovania.
Kristián Elschek, Ľubo Navrátil
Píše sa skôr o krevetách ako o detských robotníkoch Bangladéša
Mladí idú rýchlejšie, ale starší poznajú smer, hovorí Štefan Petkanič, podnikateľ a honorárny konzul Bangladéšskej ľudovej republiky.  Priblížil nám Bangladéš,  islamskú biednu krajinu, no aj krajinu s viacerými nositeľmi Nobelovej ceny.  Petkanič, úspešný podnikateľ, začal svoju ka-
riéru po  prihlásení sa na jedenásťročenku v Sobranciach a po jej absolvovaní sa zapísal  na Vysokú školu poľnohospodársku v Nitre.  V treťom ročníku však odišiel do vtedajšieho ZSSR ako štipendista, kde pokračoval v štúdiu agrochémie. Po roku sa mal vrátiť do školy v Nitre.  Rozhodol sa však ostať dlhšie a fakultu agrochémie, hnojív a pesticídov – výroba a aplikácia ukončil v roku 1968.
Ste honorárnym konzulom. Prečo si vlastne krajiny zriaďujú takéto  konzuláty?
Je to z dôvodu, že nemajú dostatok prostriedkov na zriadenie a udržiavanie plnohodnotného zastupiteľského úradu. Preto si zriadia honorárny konzulát, ktorý bezodplatne zabezpečí tú-ktorú činnosť, alebo je nápomocný pri riešení otázok, ktoré predmetnú krajinu zaujímajú.

Čo je úlohou honorárneho konzulátu a ako je financovaný?
Je sprostredkovateľom priameho kontaktu. Väčšinou ide o úspešných podnikateľov, z ktorých sa po príslušných previerkach regrutujú  ho-
norárni konzuli. Konzulárnu činnosť si financujú z vlastných zdrojov. Štát, ktorý zastupujú, im na ich činnosť neprispieva. 

Priblížte nám exotický Bangladéš.
Je to parlamentná republika, prevažne moslimská, asi 85 percent. ktorá leží na nížine v sútokovej oblasti veľkých riek Gangy a Brahmaputry v južnej Ázii. Hlavným mestom je Dháka s viac ako 10 miliónmi obyvateľmi a úradným jazykom je bangladéština. Rozlohou je to krajina zhruba trikrát väčšia ako Slovensko, ale má takmer 170 miliónov obyvateľov. Čiže hustota obyvateľstva na kilometer štvorcový patrí medzi najvyššie na svete. Obyvatelia sú skromní, pracovití a zem ich dokáže uživiť. Zároveň patrí medzi najbiednejšie krajiny. Veľmi často je postihovaná záplavami, ktoré zasahujú až 80 percent rozlohy štátu, krajinou totiž preteká veľa riek. To má vplyv aj na poľnohospodárstvo. Je tu aj diskrepancia – na jednej strane prebytok tečúcej vody, na druhej strane nedostatok vody pitnej. Tropická klíma, horúce a vlhké letá a mierna zima však umožňujú dve či tri úrody v roku.  Pestuje sa juta, ryža, bavlník, koreniny a cesnak.  Živočíšna výroba sa zameriava na chov hovädzieho dobytka, byvolov, hydiny. Táto krajina patrí medzi najvýznamnejších producentov juty a bavlny ako aj textilu na svete. Prírodný reliéf krajiny je fádny – je to rovina, kde-tu malé prevýšenie a tým vzniká známe ohrozenie tohto štátu záplavami. Teplé počasie a prekrásne pláže slúžia iba pre pár tisíc ľudí, pretože tu prevažuje silné islamské cítenie.

Čím je tento štát známy vo svete?  
Známy je skôr biedou, záplavami, katastrofami, obeťami na životoch či násilnosťami. No krajina má aj via-
cerých nositeľov Nobelovej ceny, napríklad piati ich dostali za literatúru. Nestabilita a islamské cítenie však neprospieva k rozvoju turistiky. Islam  učí,  že všetky zdroje, ktoré ľuďom poskytol Alláh, by sa mali využívať v prospech a pre blaho ľudu. To však tiež nie je „to orechové“ pre nemorálne praktiky zahraničných spoločností, ktoré zamestnávajú v záujme svojich ziskov aj maloleté deti. K rozvoju ekonomiky prispieva značný počet ekonomických emigrantov  v zahraničí, asi 10 miliónov, ktorí posielajú svoje úspory domov vlastným rodinám ako pomoc, čo predstavuje značný prílev devízových prostriedkov.

Ako vnímate otrockú prácu detí?
Nemôžem zaspievať oslavnú ódu na radosť. Je to  hrozné, ale je to obdobný fenomén prakticky vo všetkých rozvojových krajinách. Žiaľbohu, to však nie je predmetom titulných strán mainstreamových médií. Skôr sa píše o výborných krevetách z Bangladéša ako o pracovných a životných podmienkach. Stalo sa tak iba v prípadoch obrovských katastrof – ako keď sa pred dvomi rokmi zrútila budova a pochovala viac ako tisíc detí – malých robotníkov. Tieto maloleté deti musia tvrdo pracovať v „špinavej“ výrobe, napríklad pri vyčínaní zvieracích koží, porážke zvierat či monotónnej a namáhavej práci pri tkacích strojoch. Zvyčajne sú tieto „detičky“ jedinou zárobkovo činnou osobou v mnohopočetných rodinách. Pre verejnosť to nie je interesantné najmä preto, že v krajine nie sú objavené cenné kovy, či  iné  suroviny. A medzi  nadnárodnými spoločnosťami sú aj takzvané „zhnité jabĺčka“, ktoré majú z otrockej práce detí nemalý profit. 

Aká bola vaša cesta k honorárnemu konzulovi, teda aj zahraničnému obchodu, čo ste robili po absolvovaní fakulty agrochémie?
Mal som ponuku pracovať vo Výskumnom ústave pôdoznalectva u akademika Juraja Hraška. Prešiel som však  do nákupnej zásobovacej organizácie v Michalovciach, kde som  v pamätnú noc 21. augusta 1968 strážil obilie v sýpkach. Následne som sa pri služobnej ceste do Bratislavy, zoznámil s ľuďmi z vedenia Dimitrovky. Tak som sa dostal k zahraničnému obchodu a  presťahoval som sa natrvalo do Bratislavy. Neskôr som začal pracovať v Chemapole, predchodcovi Petrimexu.  V roku 1983 som bol vyslaný ako obchodný radca – vedúci obchodného oddelenia do Sudánu. Československo tam vybudovalo v tom čase pomocou vládnych úverov najväčšiu textilnú fabriku v Afrike. 

Aký bol život v Sudáne? 
Bolo to zložité. Miestne obyvateľstvo vie obrábať bavlnové plantáže a zavlažovať ich. Práca typu - ráno sa naučíš a popoludní si už učiteľom v tomto fachu.  Z pôdy vhodnej na obrábanie sa v Sudáne využíva iba 16 percent. Limitujúci faktor bol a naďalej zostal  dostatok použiteľnej vody pre závlahy. Rieka Níl, ktorá krajinou preteká však nemá prítoky. Vrátil som sa  znova do Petrimexu, obrat firmy dosahoval až  35 mld. korún.  V novej ére sme založili firmu a začali podnikať súkromne. V roku 1997 som nastúpil ako člen predstavenstva a obchodný námestník do Incheby. Počas môjho pôsobenia v Inchebe ma oslovilo Mi-
nisterstvo zahraničných vecí s potrebou obsadenia miesta honorárneho konzula Bangladéšskej ľudovej republiky na Slovensku.  Po rozhovore s veľvyslancom Bangladéšskej republiky v Poľsku, ktorý bol akreditovaným aj pre Slovensko,  som bol schválený a ustanovený za honorárneho konzula. 

Čo váš ďalší profesionálny život?    
Pracoval som vo vrcholových pozíciách Zamestnávateľského zväzu chemického a farmakologického priemyslu ako generálny sekretár. Mojou privátnou úlohou bolo vychovávať z mladých, kreatívnych, motivovaných ľudí našich nástupcov v špičkových pozíciách chemického priemyslu. Dravosť mladých však nepostačuje, dôležité je ich orientácia na odbornosť, rozhľadenosť ako aj „prítulnosť“ k vlastnému národu.  Dnes už mladí vedci či manažéri neemigrujú, ale migrujú. Aj preto pri výchove mladej generácie treba zadefinovať víziu a určiť stratégiu, čo je úlohou tých skúsenejších. Nechcem tým ale povedať, že starší vždy znamená múdrejší... 

Akú radu má bývalý obchodný radca pre našich súčasníkov?
Ľudia by nemali míňať ani o cent viac ako zarábajú. Mali by sme zažívať novú skromnosť a kupovať to, čo vydrží čo najdlhšie, pretože cyklus konzumu skončil – teraz ide o kvalitu – a menej je viac. 

Vaša manželka Katarína vydala v týchto dňoch novú knihu. Aká je?
Predovšetkým chcem povedať, že Katka je už 44 rokov mojim dobrým anjelom z Dúbravky, kde sa aj narodila. Napísala dvanásť  kníh pre deti a dospelých. Dokončuje knihu sci-fi poviedok a pred pár dňami  spolu so svojou mamičkou krstili  v miestnom dome kultúry knižku „Mamina Dúbravka“.  Je to clivá spomienka pamätníčky na život, zvyky a obyčaje v tejto pôvodnej dedinke pod horami neďaleko Bratislavy. 

Ako sa vám v Dúbravke býva?
Som veľmi spokojný, pretože bývam v bydlisku svojej manželky, mali sme troch synov, jeden, bohužiaľ, tragicky zahynul a šesť vnúčat. Mám tu priateľov, známych, príbuzných. Bývam pri Dúbravskom múzeu, poznám teda aj históriu bývalej dedinky.  Rád sa prejdem po chotári, každý rok sa teším na hody a stretnutia s ľuďmi, ktorí sú blízki môjmu srdcu...  Zdá sa mi, že našej Dúbravke sa postupne dostáva tej správnej pozornosti aj zo strany miestneho úradu. Dúfam, že sa blýska na lepšie časy – čo sa týka komunitného života. Privítal by som, keby sa problematika čistoty celej miestnej časti dostala do akéhosi rýchlejšieho pruhu praktických riešení.
Rudolf Mader-Kutsky  
Komunita sme všetci. Deti, háčkujúce ženy, aj tí, čo si tu odrábajú trest
Hľadala priestor, kde by v Dúbravke zriadila nízkoprahový klub pre mládež, no nakoniec si priestor našiel ju, hovorí nová štatutárka neziskovej organizácie Centrum rodiny Alžbeta Šporerová, ktorá budovu mení na nepoznanie. Centrum rodiny na Bazovského ulici v Dúbravke ožíva zvnútra aj zvonku, pretvárajú ho brigády, dobrovoľníci a najmä vôľa a nadšenie.
Hoci tu nezisková organizácia pôsobí už od roku 2008, priestory boli pre verejnosť neprístupné, Dúbravčania netušili, čo sa za bránami deje. „Naša nezisková organizácia má budovy v dlhodobom prenájme od správcu budovy Mestskej časti Dúbravka,“ vysvetľuje Alžbeta Šporerová.  „Do júna 2014 v spolupráci s Inštitútom rodiny Jána Pavla II. prebiehalo v priestoroch vysokoškolské štúdium v sociálnej oblasti - Náuka o rodine. Po tomto termíne sa nová správna rada rozhodla vybudovať v priestoroch komunitné centrum.“ 
Roboty je však ešte dosť, boli sme sa preto pozrieť, čo sa skrýva v bielej, roky tichej a zabudnutej budove.

Komunitná záhrada
Pri snahe dostať sa dnu, však musíme preliezť plot. Až neskôr sa dozvedáme, že treba vedieť, ako bránku otvoriť. Aj to je jedna z vecí, ktoré v centre ešte potrebujú opraviť. Priestory sa pretvárajú každým dňom,  plány sú veľké.
Rekonštrukcia síce prebiehala od začiatku nájmu, čiže od roku 2008, keďže budova bola v dezolátnom stave. Podarilo sa opraviť celé spodné poschodie, vrchné čiastočne, organizácia vymenila elektrické rozvody aj kúrenie.
„Zároveň sme sa pustili svojpomocne do revitalizácie záhrady, ktorá v predchádzajúcich obdobiach nebola využívaná a stala sa tak miestom pre stretávanie sa rôznych neprispôsobivých skupín, ktoré devastovali nielen záhradu, ale aj budovu napríklad grafitmi a pravidelne poškodzovali strechu,“ hovorí Šporerová. V rámci dobrovoľníckeho podujatia Naše Mesto, ktoré organizuje Nadácia Pontis, sa pracovalo na záhrade a úprave detského ihriska. Komunitná záhrada by sa mohla verejnosti otvoriť už počas tohto leta.
„Chceme vonku vybudovať aj bylinkovú záhradku, osadiť nové lavičky spolu s netradičnými prvkami ako napríklad kolky, kroketová dráha, vonkajší šach, detské dopravné ihrisko, ale aj cvičebnú zostavu pre mládež spolu s pingpongovým stolom. Do budúcnosti plánujeme aj zostavy do detského ihriska a altánok, kde by  Dúbravčania mohli  organizovať rodinné posedenia,“ dodala Šporerová.
Centrum rieši obnovu cez rôzne granty a dotácie. Získali dotáciu z BSK, z magistrátu na odstraňovanie grafitov. Snažia sa tiež osloviť miestnych podnikateľov, firmy, ktoré sú ochotné zasponzorovať nejakú súčasť alebo dodať niektorý z mate-
riálov. „Prvými lastovičkami sú Železiarstvo u Klinca, ktoré nám pomohlo so záhradným náradím a záhradníctvo Plantago, ktoré nám venovalo rôzne bylinky, kríky, trvalky a záhradný materiál,“ dodala Šporerová.

Práca miesto basy
Okrem dobrovoľníkov, pomáhajú centru aj odsúdení, ktorí si tu odrábajú trest povinnej práce.
Alžbeta Šporerová je vyštudovaná právnička a pred vyše rokom sa stala prísediacim sudcom v trestnom senáte na Okresnom súde Bratislava IV. Hovorí, že ľudia majú pri slove odsúdený stále predsudky. „To tam chodia pracovať v tých oblečeniach s pásikmi?, pýtali sa ma známi.“  Šporerová však priznáva, že na začiatku mala z práce s týmito ľuďmi obavy. „Prvý prišiel do centra pracovať bezdomovec, nebolo mi všetko jedno, keď som s ním ostala sama,“ hovorí. Dodáva, že ľudia, ktorí si trest odpracúvajú, nie sú nebezpeční zločinci.  „Sú to ľudia so svojimi osudmi, časté sú napríklad jazdy pod vplyvom alkoholu, dopravné priestupky, drobné krádeže. Začala som s nimi pracovať, mnohí sa potrebujú vyrozprávať. Napríklad ten človek bez domova, klesol v živote na dno, no musel sa nakopnúť a ísť hore.“
Pri treste povinnej práce nedostane človek podmienku alebo zápis do registra, ale svoj trest si odpracuje. „Keď si to neodrobí za každé dve hodiny je deň basy, je to teda dobrá alternatíva,“ dodáva Šporerová. Centru tak pomáha niekoľko odsúdených, často sú medzi nimi vysokoškolsky vzdelaní, ženy upratujú, pripravujú jedlo, chlapi robia v záhrade alebo maľujú. Šporerová dodáva, že práve títo ľudia môžu mladých poučiť, porozprávať o svojich skúsenostiach. Mnohí sa do problémov dostali aj pre úvery, ktoré nedokázali splácať. Centrum preto zamýšľa zorganizovať  v spolupráci s neďalekou pobočkou VÚB Banky prednášky alebo workshop na túto tému a ľuďom poradiť, čo robiť, keď nedokážu splácať úver či hypotéku, aké sú možnosti. Podobne zaujímavé a poučné sú aj príbehy ľudí z Klubu anonymných alkoholikov, ktorí sa tu stretávajú.
„Sú to všetko Dúbravčania, chcem, aby sa tu cítili aj títo ľudia dobre a aby sa k nám potom vracali. Komunita sme všetci, chcem aby si tu každý niečo našiel, či už prednášky, športové aktivity alebo len spoločnosť.“

Deti, nemčina, štrikovanie
Anjelik, Svetielko, Enter, to sú len niektoré z aktivít, ktoré už v centre fungujú. Klub Anjelik sa dá navštíviť v pondelok, stredu a piatok doobeda a je pre deti predškolského veku. Dobrovoľnícky si ho organizujú mamičky, ktoré sa striedajú a venujú sa deťom. Tie sa tu učia samostatnosti bez rodičov, no aj spolupráci s rovesníkmi. 
„Chceli by sme, aby klubík bol aj pre tých, ktorým dieťa nevzali do škôlky, alebo pre maminy, ktoré pracujú z domu a vystačilo by im niekoľkohodinové stráženie,“ hovorí o plánoch Šporerová. Klubík chce rozšíriť aj na poobedné hodiny.
V utorky doobeda zas priestory v centre patria klubu Svetielko, čiže najmenším deťom do troch rokov aj s ich maminami na materskej či rodičovskej dovolenke, poobede sú tu zas tvorivé dielne, ktoré vedie umelkyňa z VŠVU. 
V stredu tu možno navštíviť aj nemčinu pre začiatočníkov, vo štvrtok kurz štrikovania a háčkovania pod vedením aktívnej seniorky pani Šebovej, ktorá sa tu zas na oplátku učí od detí robeniu náramkov z gumičiek. Tento deň je v centre zatiaľ aj dňom rôznych aktivít – od školy rodinných financií, cez výrobu domácej kozmetiky po rôzne prednášky. „Chceme dať priestor aj rôznym netradičným výrobcom,“ dopĺňa Šporerová.
Programy a aktivity si dávajú pauzu len teraz na leto, priestory v centre budú patriť umelecko-remeselným táborom. Prihlásiť sa ešte dá.

Možnosti pre všetkých
„Môžem zavolať trénerovi, že nemôžem prísť na futbal?“ príde 
uprostred nášho rozhovoru za pani Šporerovou chlapec. On ani jeho mama, ktorá chodí do centra pomáhať a upratovať, nemajú kredit na telefonát. Mama žije spolu s piatimi deťmi v sociálnej ubytovni Fortuna, je rada, že tu dostala priestor a možnosť, kam môžu detí ísť, hrať sa, socializovať sa, alebo len porozprávať mimo ubytovne na Agátovej. Malí obyvatelia Fortuny už majú totiž  nálepku: To sú „Fortuňáci“ počúvajú v škole, aj na ihrisku.
Aktivity centra majú byť prístupné všetkým. „Viem, že tieto deti si nemôžu zaplatiť napríklad tvorivé dielne. Je to tak aj pre chudobné deti, no aj pre tie, ktoré nie sú chudobné finančne, ale na starostlivosť a lásku,“ dodáva Šporerová.
Ako prisediaca na súde má možnosť sledovať osudy ľudí, predovšetkým mladých , ktorí sa dostali do rozporu so zákonom. „Často býva pôvodom ich zakopnutia rozvod rodičov, neúplná rodina, zlá finančná situácia v rodine, nedostatok času a lásky zo strany rodičov, prípadne aj nadmerná starostlivosť rodičov. Toto by sa dalo čiastočne kompenzovať vhodnou sociálnou prácou v spolupráci s odborníkmi. Aj keď v Dúbravke je dostatok možností na voľnočasové aktivity, nie každé dieťa, respektíve jeho rodičia si môžu dovoliť či už z finančného alebo časového hľadiska, aby navštevovali dané aktivity.“
Aktivity v komunitnom cente by mali byť založené na princípe solidárnosti, aby aj deti zo sociálne slabších rodín mohli navštevovať, napríklad tvorivé dielne alebo jazykové krúžky alebo len si tak prísť zahrať stolný tenis alebo bedminton. 
„Chcem, aby ponúkané aktivity viedli dobrovoľníci z radov vysokoškolákov alebo naopak seniorov. Preto sme oslovili aj Pedagogickú fakultu UK, s ktorou máme uzatvorenú zmluvu o zabezpečovaní praktickej výučby študentov, ale taktiež sme na spoluprácu oslovili Radu seniorov v Dúbravke,“ hovorí Šporerová. „Prvou lastovičkou medzi dúbravskými seniormi je dôchodkyňa pani Rosemarie Caňová, rodená Nemka, ktorá sa podujala dobrovoľnícky, bezplatne viesť krúžok nemčiny pre začiatočníkov a v budúcnosti možno aj pre pokročilých. Verím, že v tejto iniciatíve neostane osamotená a pridajú sa aj ďalší aktívni dúbravskí seniori, ktorých skúsenosti by bolo trestuhodné nevyužiť.“ 
Pridať a priložiť ruku k dielu aj takouto formou sa dá. Je na každom, čo si vyberie, či si zasadí bylinky v záhrade, vyskúša tvorivé dielne, opraví plot alebo len jednoducho príde. Dvere sú otvorené.
Lucia Marcinátová

Nízkoprahové centrum
• programy pre deti sú bezplatné a prístupné pre všetkých, snažia sa o pozitívnu zmenu životného štýlu detí
• aktivity pre deti prebiehajú na sídlisku, v ich prirodzenom prostredí
• Klub Enter fungoval počas tohto školského roka dvakrát do týždňa, od septembra by mohol byť prístupný až trikrát. Počas leta prebiehajú v priestoroch letné tábory.

Tí, čo skákali po strechách, už patria k nám
V centre na Bazovského funguje už aj nízkoprahový klub pre mládež Enter.
Otvorené pre všetkých, no napriek tomu tu nevládne anarchia, ale úcta a rešpekt. Tak to má vyzerať v nízkoprahovom centre, klube. Už názov napovedá, že ide o klub, kde je „prah vstupu nízko“. Dvere tak má otvorené každý, teda dovtedy, kým neporuší pravidlá. Tie má každý nízkoprahový klub vlastné. 
Dúbravský nízkoprahový klub Enter je nováčikom, prevádzkuje ho občianske združenie Enter, deti a mladí si ho však našli sami. Medzi prvými vošli do klubu Enter tí, ktorí skákali a ničili strechu budovy na Bazovského, dnes Centra rodiny.
Alžbeta Šporerová, štatutárka občianskeho združenia Centrum rodiny a predsedníčka občianskeho združenia Enter, pracovala najskôr ako dobrovoľník v nízkoprahovom klube Ichtys v Devínskej Novej Vsi. Nabrala tu skúsenosti, inšpiráciu aj energiu rozbehnúť niečo podobné aj v Dúbravke, a tak sa pri hľadaní priestorov zrodil Enter, ktorý je súčasťou centra na Bazovského. 
„Nízkoprahové kluby sú založené na princípe dobrovoľnosti, neformálnosti a bezplatnosti. V čase otvorenia môžu deti prísť kedykoľvek a kedykoľvek aj odísť,“ vysvetľuje podstatu Šporerová. V rámci klubu Enter majú k dispozícii napríklad pingpongový stôl, stolný futbal a množstvo spoločenských hier, keďže sama štatutárka patrí k vášnivým hráčom spoločenských hier všetkého druhu.
Niektorí prídu, lebo si nemajú, kde a s kým urobiť úlohy, ďalší hľadajú nových kamarátov, spoločnosť
„V budúcom školskom roku pripravuje cyklus neformálnych besied so zaujímavými osobnosťami  z Dúbravky ako aj tematické popoludnia, do ktorých chceme zapojiť samotnú mládež, aby boli sami aktívni pri budovaní svojej komunity,“ vraví Šporerová. Dodáva, že deti a mladí ju motivujú, lebo „sú ešte, dá sa povedať, vo svojich vzťahoch priamočiari, otvorení a úprimní. Sama sa veľmi rada hrám, športujem a mám rada kreatívne nápady, ktoré aj uvádzam do praxe.“
(lum)

Privítali sme trinásť nových Dúbravčanov
Starosta Dúbravky Martin Zaťovič mal tú česť už druhýkrát slávnostne privítať nových malých Dúbravčanov. V Dome kultúry Dúbravka sa chopil úlohy dobrej sudičky a všetkým trinástim maličkým poprial z celého srdca do vienka zdravíčko, veľa lásky, úsmevov a sladkých snov.  Vítanie detí do života organizuje mestská časť pravidelne niekoľkokrát do roka. Na vítanie musia rodičia svoje deti prihlásiť.
„Je potrebné vyplniť tlačivo a priniesť na oddelenie sociálnych vecí a zdravotníctva spolu s rodným listom dieťaťa a občianskym preukazom matky,“ vysvetľuje Nadežda Lišková, vedúca oddelenia sociálnych vecí a zdravotníctva. „Vzor tlačiva je uverejnený na webovej stránke mestskej časti a k dispozícii aj na oddelení sociálnych vecí a zdravotníctva.“                            
(lum)

Letný ÚLET do sveta umenia
 Výchova k umeniu a výchova umením, umenie hrou, umenie s nadhľadom, umenie ako dobrodružstvo, umenie ako zážitok a forma zábavy. Aby sa nám deti v lete bezprizorne netúlali po sídlisku, Dúbravská samospráva v spolupráci s Komunitným centrom na Bazovského ulici 6 organizuje ume-
lecký letný tábor (ÚLET). Počas ôsmich  týždňových turnusov od pondelka do piatku (začiatok turnusov 6.7., 13.7., 20.7., 27.7., 3.8., 10.8., 17.8., 24.8.,) si deti od 7 do 15 rokov môžu osvojiť základy umeleckých remesiel (koža, drevorezba, kameň, drôtovanie šperk, rôzne výtvarné postupy, modelovanie), digitálnej fotografie, editovania textov a fotografií, ale aj základy zábavného varenia. Týždňový poplatok za celodenný tábor vrátane obedov a pitného režimu je 50 €. Prihlášky posielajte na adresu: 
navratil@dubravka.sk,
prípadne sa ozvite na tel.:
0918 422 806, bližšie informácie uverejníme na FB mestskej časti

Kde budú počas leta kontajnery?
V prípade, že nebude možné pre parkujúce vozidlá pristaviť kontajner na určené miesto, bude kontajner zložený na najbližšie možné miesto na určenej ulici.  Kontajnery sa pristavujú vždy vo štvrtok, postupne od 12-tej.
2. 7. - Fedákova 10-12, 2. 7. - Ožvoldíkova 4-6, 9. 7. - Bezekova - Hanulova- trafo stanica, 9. 7. - Drobného 22 
16. 7. - Žatevná pri požiar. stanici chodník, 16. 7. - Gallayova 49 roh s ul.Pri kríži, 23. 7. - Drobného 23, 23. 7. - Pri kríži 30 - parkovisko, 30. 7. - Kpt. Rašu -Bílikova roh, 30. 7. - Koprivnická 11, 6. 8. - Ušiakova 14 pri MŠ, 6. 8. - Húščavova 1-3 parkovisko, 13. 8. - Ľ. Zúbka 1, 13. 8. - Bilikova 22, 20. 8. - Fedákova 42, 20. 8. - Sokolíkova 11 roh k Bujnákovej, 27. 8. - K horanskej studni (parkov. pri kostole), 27. 8. - Žatevná pri požiar. stanici, chodník, 3. 9. - Červenákova 19 parkovisko, 3. 9. - Ožvoldíkova 12 (parkov. pri KC Fontána)    

Kultúrne leto v Dúbravke
Kde? Amfiteáter na Valachovej pri Dune (od zástavky električky Švantnerova cca 200 metrov)
10. júl, 17:00 -  "Hopsasa" zábavno-tanečné popoludnie s  Disco  Jarkou a Školou breaku -  Amfiteáter na Valachovej pri Dune. (od zástavky električky Švantnerova cca 200m), 24. júl, 17:00 – Činuba, 18:00 - Sprievodný program pre deti, 18:00-19:00 -  Rocklina – rocková kapela, 19:00-20:00 - The Fraternity punk-rocková kapela, 7. august,17:00 -  Biele divadlo - Iuventa - Vladimír Mores: Predposledný súd, 19.00 - Street party s kapelou ONE WAY a Led saxofónom pred DKD, 21. august,17:00 – Činuba, 18:00 - Sprievodný program pre deti, 18:00-19:00 Corr acoustic, 19:00 - 20:00 Shedhill pop rocková kapela, 28. august, 17:00 - Vyhodnotenie letného tábora ÚLET, 18:00 Katka Feldek Band
Pozor! V prípade nepriaznivého počasia sa podujatia nekonajú.

Rodinné centrum Macko
Začiatky o 16.00 v Macko záhrade, 22. 7.
Blšáčik v záhrade (kupuj, daruj, predávaj), 
29. 7. 	Súťaž o najväčšiu MACKO BUBLINU, 19. 8. 	
Detektív MACKO 
V prípade nepriaznivého počasia bude náhradný program v herni. 

VYÚČTOVANIE CENY TEPLA ZA ROK 2014
Bratislavská teplárenská, a.s., ako najväčší dodávateľ tepla na území Bratislavy, dodala v roku 2014 svojim odberateľom prostredníctvom svojich dvoch sústav centrálneho zásobovania teplom spolu 783GWh tepla. V porovnaní s ostatnými subjektmi pôsobiacimi v oblasti tepelnej energetiky na území mesta Bratislava, má pre svojich odberateľov najnižšiu cenu tepla, ktorú si udržala počas celého roka.

V súlade s legislatívnymi predpismi Bratislavská teplárenská, a.s. zrealizovala v marci vyúčtovanie cien tepla za rok 2014 pre všetkých svojich odberateľov. Na jeho základe spoločnosť vrátila odberateľom 2,7% z maximálnej ceny schválenej ÚRSO pre rok 2014, čo v celkovom finančnom vyjadrení pre všetky mestské časti, do ktorých dodáva teplo predstavuje takmer 1,95 milióna EUR s DPH. Za teplo dodané v rámci MČ Dúbravka ide o vrátenie sumy vo výške 173 767,- EUR s DPH.
Na vyúčtovanie skutočných nákladov na teplo za rok 2014 mala najväčší vplyv úspora nákladov na palivo, konkrétne zemný plyn a ťažký vykurovací olej.Svojou mierou prispeli k výsledku aj vynaložené investície do opráv tepelno-technologických zariadení výroby a rozvodu tepla, zameraných na rekonštrukciu sekčných uzáverov, ako aj modernizácia technologických zariadení s cieľom zvýšenia bezpečnosti, spoľahlivosti a hospodárnosti v procese výroby a distribúcie tepla a teplej vody. 
Aj napriek dlhodobo najnižším cenám tepla v rámci mesta dokázala Bratislavská teplárenská, a.s. uvedenými opatreniami dosiahnuť ďalšie zníženie nákladov a priniesť tak svojim zákazníkom dodatočný benefit v podobe úspory v jednej z najväčších nákladových položiek v rozpočtoch domácností i firiem - spotreby energií.
Vážení spotrebitelia, 
do konca mája sú správcovské spoločnosti a bytové družstvá povinné zrealizovať podrobné vyúčtovanie pre svojich zákazníkov, domácnosti a firmy. Správca môže konečným spotrebiteľom rozpočítať len skutočne vyfakturované náklady od výrobcu (dodávateľa) tepla. To znamená, že jednotlivé zložky ceny tepla (variabilné a fixné náklady) sú aj pre správcu záväzné. Ak správcovi vznikli iné náklady súvisiace s rozvodom tepla a teplej vody, napr. vyregulovanie systému rozvodov, oprava ventilov a pod., mal by tieto náklady fakturovať v inej položke ako v cene tepla.
V prípade nejasností a nezrovnalostí vo vyúčtovacích faktúrach kontaktujte Vašich správcov bytových domov.
Bratislavská teplárenská, a.s.

Na Dúbravskom slávičkovi spievali mladí i starší
Cez dúbravské pole, Ten dúbravský kostelíček. To sú len niektoré z ľudových piesní našej Dúbravky. Oveľa viac a nielen z Dúbravky ich znelo na podujatí Dúbravský sláviček, speváckej súťaži v ľudovej piesni pre žiakov štvrtého obvodu, ktorá sa už pravidelne koná v Dome kultúry Dúbravka. Toho roku mala najväčšie zastúpenie ZŠ Beňovského pod vedením pani učiteľky Polyákovej. Výsledky súťaže dokázali, že spievanie je zrkadlom duše každého dieťaťa. Spev bol zážitkom pre všetkých. 
A ako to dopadlo? Všetkým, samozrejme, gratulujeme.                 (ks)

I. kategória (I. až 4. ročník):
1. miesto: Veronika Michelčíková (ZŠ Malokarpatské nám.)
2. miesto: Samuel Krasňanský 
(ZŠ P. Horova)
3. miesto: Nicole Gulová 
(ZŠ Sokolíkova)
II. kategória (5. až 9. ročník):
1. miesto: Nela Susková
(ZŠ A.Dubčeka) 
2. miesto: Žofia Trtalová 
(ZŠ Malokarpatské nám.)
3. miesto: Tereza Kotrbčíková 
(ZŠ P. Horova)
Cenu poroty získal: 
Šimon Oswald 
(ZŠ Sokolíkova)

Dúbravka spoznala posledných pravých Mayov
Farebné sukne a ženské odevy „huipil“, čiapky, výšivky, obrázky, sošky a dokonca aj hračky. V Galérii Villa Rustica v Dome kultúry Dúbravka sa dalo počas júna vidieť kúsok Mexika. Prebiehala tu etnologická výstava Lacandonci – poslední praví Mayovia. 
Otvoril ju starosta Dúbravky Martin Zaťovič, ktorý zároveň ako učiteľ geografie pripomenul, že výstava mapuje polozabudnutý kmeň z mexického štátu Chiapas - Lacandóncov. Ten vo svojich zvykoch zakonzervoval veľmi silné prvky predkolumbovskej mayskej kultúry. 
Práve tomuto kmeňu bola na výstave venovaná samostatná časť, Dúbravčania tak mohli spoznať ich každodenný a aj rituálny život v dažďovom pralese. 
Všetky vystavené predmety a fotografie pochádzali z výskumov slovenských vedcov. Výstava totiž vznikla v spolupráci s Ústavom etnológie SAV, Katedry porovnávacej religionistiky FIF UK a občianskeho združenia Mexika. Jej autori dúfajú, že nepriniesla len okienko do vzdialených exotických svetov, ale  vytvorila pomyselný most, ktorý zbližuje ľudí a kultúry. 
(lum)

Otcovia sa vrátili do materskej školy
Žabky do toho, včielky do toho! Na ihrisku však behali za loptou po-
riadne žaby, muži. Ďalší statný chlap zas chodil po špagáte so zaviazanými očami, iný „robil fúrik“. 
Na Dni otcov, ktorý organizovala Materská škola Cabanova, bolo naozaj možné všetko. Prechádzalo sa cez divokú rieku, putovalo temným lesom alebo sa niesol nebezpečný náklad. Aj také boli súťažné stanovištia, ktoré mali deti spolu s oteckami, prípadne mamičkami, zdolať. Tatkov čakal potom turnaj vo futbale, otcovia hrali v mužstvách za ich deti podľa tried. Zábava pritom, samozrejme, nechýbala.  Rodičia priniesli pohostenie, v záhrade sa varil guláš, hrala hudba, tancovalo, spoznávalo sa. 
Za deťmi aj rodičmi sa prišiel pozrieť aj dvojnásobný otec, starosta Martin Zaťovič s manželkou Zdenkou, zástupca starostu Ľuboš Krajčír či mestský poslanec a predseda poslanec-
kého klubu Juraj Káčer.
Riaditeľka materskej školy Nataša Polláková hodnotila podujatie ako najúspešnejšie medzi deťmi a rodičmi zároveň. Ihrisko materskej školy tak na jedno poobedie nepatrilo deťom, ale aj ich rodičom. Mohli tak spoznať priestor a aj učiteľky, s ktorými deti trávia čas, a na chvíľu sa vrátiť do detstva.
(lum)

Na športovom dni Pri kríži sa aj krstilo
Čo to počuť za hudbu v okolí Pri kríži? Pýtali sa ľudia sobotné ráno na sociálnej sieti. Mnohých prekvapilo, že prvú júnovú sobotu ožila škola. Základná škola Pri kríži zorganizovala už tradične svoj športový deň, areál sa naplnil.
Prišli Futbalové tigre, Zúriví detektívi, Ohnivá osmička, Divoké motýle, Žraloci, Zuzkini pagáčikovia a mnohí ďalší so svojským názvom futbalového družstva. Hrdo pochodovali so svojimi vlajkami. 
Okrem futbalových zápasov, športovania, sa však aj zabávalo, tancovalo, pozeralo na vystúpenia a neskôr aj posilňovalo gulášom šéfkuchárky Marty s chlebíkom.
Na úvod športového dňa prišiel malým futbalistom zaželať starosta Martin Zaťovič, priznal, že sám je futbalovým fanúšikom a večer sa teší na Ligu majstrov. K špeciálnym hosťom patrila aj Ivana Christová, prvá novodobá miss Česko-
slovenska, ktorá sem neprišla športovať, ale krstiť. V rámci charitatívneho projektu školy, počas ktorého žiaci vyjadrovali svoje pocity, sny a myšlienky, vznikla kniha List života s cieľom pomoci detí deťom. Výťažok z jej predaja bude venovaný talentovaným deťom zo znevýhodneného prostredia.
(lum)

Dúbravka objavuje čaro ornamentu
Keď som listovala starú kroniku Obecnej školy v Dúbravke z roku 1918-1967 písanú ešte rukou pani učiteľky Ruženy Tiklovej, natrafila som na výzdobu tried z roku 1939 dnes už netradičnú - ornamenty po stenách učební.
Páčilo sa mi to, a preto keď obja-
vila článok v Slovenských národných novinách o zberateľovi a zakladateľovi slovenskej ornamentiky na Slovensku Štefanovi Leonardovi Kostelničákovi, rozhodla som sa túto starú tvorbu preniesť do škôl medzi deti. V tomto roku si navyše pripomíname 115. výročie od narodenia majstra Kostelničáka, ktorého vrcholom ornamentálnej tvorby je dielo Slovenská ornamentika.
z roku 1927.
Miestny odbor Matice slovenskej zorganizoval preto súťaž o najkrajšie umelecky podaný slovenský ornament pod názvom Čaro ornamentu podľa knihy, ktorú vydala umelcova vzdialená príbuzná Anna Kostelničáková. 
Slávnostné vyhodnotenie prebehlo v spolupráci s Domom kultúry Dúbravka, za prítomnosti autorky knihy Ćaro ornamentu a tiež spevu a tanca. Z viac než 70 prác, ktoré sa zapojili do súťaže, sme ocenili:

ZŠ Sokolikova - 1. miesto Tereza Fillová, 2. Natália Gulová, 3. Matúš Hafera
ZŠ Nejedlého - 1. miesto Gabriela Boďová, Dominika Janicsková, 2. Júlia Sukhová
Spojená škola Dolinského - Ivana Kevická                        
(ks)

Hochshwab - očarujúce hory neďaleko Bratislavy
Prázdniny a leto sú tu a s nimi aj možnosť zbaliť väčší batoh a vyraziť na túru trošku ďalej. Napríklad aj tam, kde sa to na vrcholkoch aj teraz belie snehom. Marcel Burkert vás zavedie až do pohoria Hochshwab.
Náročnosť: v závislosti od zvoleného východiska a aj cieľa
Vzdialenosť: východisko  pešej túry asi tri a pol hodinu autom od Bratislavy

Približne tri a pol hodiny cesty autom z Bratislavy a môžete sa „z ničoho nič“ ocitnúť akoby v inom svete, v prekrásnom vápencovom pohorí, ktoré je prvým veľkolepým pohorím Álp, ak idete zo smeru od Bratislavy. 
Leží v severovýchodnej časti rakúskej spolkovej republiky Štajersko, pár kilometrov juhozápadne od Mariazellu. Na jeho najvyšší vrchol, dosahujúci výšku 2.227 m. n. m., rovnomenného názvu ako celé pohorie, sme sa raz vybrali začiatkom júna a okrem krásneho slnečného počasia, ktoré nám tentoraz skutočne vyšlo, sme si užili aj dostatku snehu a nádherných výhľadov na mnoho susedných vrcholov a horských celkov.      
Nemusíte vyjsť až na vrchol 
Nádherné výhľady sa ponúkajú aj z nižších partií smerom na vrch Hochschwab. Na vrchol sa dá dostať viacerými turistickými značenými cestami. 
Kto chce ušetriť nejaké výškové metre, môže sa vybrať autom do sedla Seeberg (1246 m n. m.), ktoré leží na ceste z Bruck a. d. Mur do Mariazellu. 
Ako  ďalší východiskový bod si môžete vybrať aj dedinku Weichselboden (677 m n. m.) ležiacu pri rieke Salza. 
Treťou možnosťou je ísť dolinou Trawiestal od Gasthof Bodenbauer (884 m n. m.). Odtiaľto je to na vchol podľa údaju zo smerovníka 4 a pol hodiny výstupu čistého času, čo znamená že nejde o žiadnu prechádzku ružovým sadom. Pokračuje sa cez Vogauer Kreuz, G´Hackte (steig), Fleischer Biwakschachtel až na vrch Hochschwab a späť sa ide cez Fleischer Biwakschachtel, Rauchtal sattel, Hochwart, Häuselalm, Gasthof Bodenbauer. S prestávkami táto túra (variant) trvá asi 10 hodín. 
Vrchol Hochschwab je teda naozaj iba pre dobre pripravených turistov. Nádherné výhľady sa však naozaj ponúkajú aj z nižších partií chodníkov na vrch Hochschwab.
Môj osobný tip pre tých, ktorí by sa rozhodli urobiť si ten výlet a ísť až na vrchol, je ubytovať sa po výlete niekde v okolí, ochutnať miestnu kuchyňu a podobne, a na druhý deň si urobiť ďalší, aj keď menej náročný výlet. Možností na túry v okolí je veľa. A absolvovať výlet za jeden deň aj s cestou späť do Bratislavy (hoci sa to dá) je nielen veľké naháňanie, ale aj dosť vyčerpávajúce.      
Marcel Burkert

Socha, ktorá sa nevrátila a cesta, ktorá sa rozpadáva
Starosta Martin Zaťovič pokračuje v neformálnych debatách s obyvateľmi. Na stretnutí sa opäť riešila doprava – parkovanie, jednosmerky a aj stav ciest.

Nie pár ľudí, ktorí sa trúsia postupne, po jednom, ale celá skupina a zaplnený priestor Dúbravskej pivárne na Gallayovej. Tak počas júna vyzerala neformálna debata starostu Martina Zaťoviča s obyvateľmi pod názvom Na slovíčko. Tentoraz sa poobedie s Dúbravčanmi venovalo najmä Tavarikovej osade, z ktorej prišla celá skupina obyvateľov či záhradkárov. Trápi ich prašná, rozbitá a takmer nezjazdná prístupová cesta.
Starosta dal najskôr priestor ostatným, ktorí prišli s iným problémom, aby nemuseli čakať, kým sa bude dlhšie debatovať s početnou skupinou z Tavarikovej.

Autá, autá, autá
Ľudia sa pýtali na zničenú budovu Kpt. Rašu, stav stromov a opäť aj na parkovanie a dopravu.
O spustnutom objekte na Ulici Kpt. Rašu rokuje starosta od prvého dňa v úrade. Z ďalších podnetov sme začali riešiť nesprávne parkovanie pri priechodoch pre chodcov. Obyvatelia upozornili, že autá parkujú v tesnej blízkosti priechodov, čo zabraňuje výhľadu chodcov aj vodičov, a nebezpečné je to najmä v okolí škôl. Takto autá stoja napríklad pri priechode pri Základnej škole Pri kríži. 
Vicestarosta Ľuboš Krajčír, ktorý sa venuje aj bezpečnosti v mestskej časti a zlepšeniu práce mestskej polície, mal stretnutie s policajtmi, kde im dal aj tento podnet. Podľa zákona o pravidlách cestnej premávky nemôžu autá parkovať bližšie ako päť metrov od križovatky alebo priechodu.
Podobne ako na uplynulých debatách k témam patrili aj jednosmerky a parkovanie.
„Dúbravka pripravuje spracovanie dopravnej štúdie, je nutné riešiť dopravu komplexne,“ hovorí starosta Zaťovič. Štúdia by mala dať odpoveď, ktoré ulice budú jednosmerné, na ktorých bude obmedzená rýchlosť a podobne. Mestská časť chce tiež zlepšiť výber poplatku za platené parkovacie miesta. 

Tavarikova: cesta aj Panna Mária
Okrem cesty na Tavarikovu osadu sa obyvatelia pýtali aj na sochu Panny Márie, ktorá stála pri ceste a roky bola súčasťou Tavarikovej kolónie, no je preč. Keďže socha s datovaním do roku 1908 patrí k pamätihodnostiam Dúbravky, odpoveď sme hľadali v Mestskom ústave ochrany pamiatok Bratislava. Jana Hamšíková z ústavu hovorí, že socha padla v novembri 2013 pri neodbornom orezávaní stromov, bez povolenia. „Prišlo k vážnemu poškodeniu sochy na podstavci. Konár spadol na sochu, tá následne spadla, zlomil sa aj kamenný stĺp.“
Pán Uhrin, ktorý strom orezával, podľa Hamšíkovej povedal, že sa mu zdalo, že konáre zakrývajú sochu. Stav zdokumentoval.  Sochu nakoniec nechal odviezť do ateliéru reštaurovania VŠVU. „Mali sme predstavu, že by študenti reštaurovania, pod odborným vedením, mohli sochu aj podstavec opraviť,“ vraví Hamšíková. „Kamenné časti tam boli odvezené začiatkom januára 2014, s predpokladom dokončenia prác v júni 2014. Zatiaľ nemáme správy, že by už dielo bolo hotové.“
V tejto veci sme oslovili aj pána Uhrina, ten tvrdí, že povolenie na orez stromu mal. Podľa jeho slov orezom chcel zachrániť strom pred výrubom a keď vo výške rezali, konár zasiahol sochu, ktorá už vraj bola beztak zrelá na reštaurovanie. Celý historický objekt nechal zreštaurovať a socha čaká na osadenie. Nový základ pre sochu podľa jeho slov prisľúbil opraviť miestny úrad. K téme sa vrátime v niektorom z najbližších čísel.

Prach a kamenie
Ľudia z Tavarikovej však prišli Na slovíčko najmä preto, aby riešili cestu, na ktorú je napojených viacero ulíc. Tavarikova kolónia bola záhradkárskou a rekreačnou oblasťou, ktorá sa však v posledných rokoch zmenila na vilovú a obytnú, záhrady prekryli obytné domy. Starosta prisľúbil, že sa na cestu pôjde pozrieť aj odborníkmi, ktorí posúdia stav.
„Niečo ľahšie nemáte?“ pýtali sa pri pohľade na zničenú prachovú a dolámanú cestu odborníci. Spolu s nimi sme prešli úsek, ktorý potrebuje opraviť. 
Cesta patrí mestskej časti. Chodia ňou miestni k domom, stavebníci a aj turisti do lesa. Je zničená, plná prachu, kamenia. Opravovať by sa mal asi stometrový úsek. Starosta povedal, že počká na cenové ponuky a podľa toho bude mestská časť postupovať. Od sumy závisí aj to, či novú cestu zaplatí mestská časť, alebo sa bude musieť nájsť partner na spolufinancovanie. Rozbitých ciest má Dúbravka totiž plno, na Tavarikovej osade navyše chýba regulácia výstavby, spracovanie územného plánu zóny v minulosti zamietli a stavby v lokalite rastú.
Lucia Marcinátová
Ako Puding lietal
Dúbravské rozprávky
Ahojte kamaráti. Opäť vás vítame v príbehu nášho malého nezbedníka – kocúrika Pudinga. Naposledy sme sa s ním rozlúčili v kuchyni u pána Učiteľa, ktorý nás naučil, že mačičky pijú kravské mlieko iba v rozprávkach. My už vieme, že ich z toho bolí bruško. A tak ak chcete nejakú mačičku nakŕmiť, najlepšie budú pre ňu mačacie granule, alebo kúsok nesolenej rybky.

V dúbravskej kuchyni zaspal kocúrik Puding na papučiach pána Učiteľa, hneď potom, ako si dosýtosti naplnil hladné bruško. Pán Učiteľ nad papučami len mávol rukou. Teraz ich nebude potrebovať. Ponáhľal sa totiž do školy, kde mal so žiakmi hneď prvú hodinu. Prírodopis. Potichu sa obliekol a nechal spiaceho kocúrika pokojne odfukovať. Keď sa lúčil so svojím psíkom Benym, pripomenul mu, že teraz už nestráži len ich byt, ale aj spánok malého mačiatka.

Isto pánko, haf, haf, haf,
Veď spí ako paragaraf,
Vykrúca sa kocúr veru,
Vo mňa môže mať dôveru.

Len čo sa však zabuchli za pánom Učiteľom dvere, kocúrik Puding sa zobudil na to, ako ho na fúzikoch pošteklil slnečný lúč. Najprv sa mu nechcelo ani očká rozlepovať, ale slniečko bolo také rozbláznené, že Pudinga doslova vystrelilo na všetky štyri labky. Skočil z papúč na gauč, na radiátor, potom hore na chladničku a už sa aj šmýkal po rolete von cez otvorenú vetračku okna. Psík Beny sa náramne rozštekal, lebo mu bolo jasné, že vyskočiť z okna na 4. poschodí je veľmi bláznivý nápad..

Beda, rata, labky splietať, 
Som kocúrik, neviem lietať!
Zachráňte ma už aj hneď,
Trčím z okna za chvost veď!

Psík Beny bol bezradný, nemal predsa ruky a nevedel kocúrika cez okno zachytiť. A tak len štekal a štekal, tak silno, že z toho kocúrika rozboleli ušká. Chcel si ich prikryť labkami, zabudol, že sa drží okenného rámu a jááááááááááááj, začal padať zo štvrtého poschodia rovno do záhradky pani Ružovej, ktorá býva na prízemí.

Zľakli ste sa? Nebojte! Mačičky vedia náramne dobre padať. Vedia totižto dopadnúť rovno na všetky štyri labky. A tak sa náš tulák Puding ocitol živý a zdravý pod rozkvitnutým rododendrónom.

Labky štyri pevné veru,
Slúžili mi na podperu.
Dopadol som mäkkučko,
Ako pierko jemnučko.
Dobrodružne kráča,
Vaše malé mača!

Zuzana Tkáčiková

Mladí šachisti hrali nielen o putovný pohár starostu Dúbravky
Poslednú májovú sobotu bolo v priestoroch Základnej školy Pri kríži živo. Konal sa tu totiž 4. ročník šachového turnaja O Putovný pohár starostu Dúbravky.   Zakladateľom a organizátorom turnaja išlo o zapojenie mladých začínajúcich šachových nadšencov do sveta šachu,  spomedzí ktorých sa môžu nájsť perspektívne talenty. Do zápolenia o ceny sa preto mohli zúčastniť len deti do 16 rokov.
Turnaj mal od začiatku podporu mestskej časti a aj obyvateľov, týmto chceme poďakovať  dúbravskému starostovi Martinovi Zaťovičovi a celému miestnemu úradu,  pani riaditeľke  základnej školy Pri Kríži Ivete Mikšíkovej a tímu kuchárok, ktoré sa starali po celý čas o občerstvenie, a tiež  firme Kastrano za drobné ceny pre deti. Bez tejto pomoci by šachový klub ŠK Dúbravan nemohol turnaj usporiadať.
Súťažiť prišlo 28 detí, z toho 26 chlapcov a 2 dievčatá. Pre väčšinu to bol prvý vážnejší turnaj a prvé reálne zoznamovanie sa s pravidlami tejto kráľovskej hry. Pravidlá šachu počas turnaja boli prispôsobené pre začiatočníkov, aby niektoré články pravidiel šachu neboli príliš prísne a deti si postupne zvykali hrať podľa pravidiel, kým budú hrať s dospelými. 
Celkovým víťazom turnaja sa stal Richard Galla z klubu ŠK Dvory nad Žitavou so ziskom 8,5 bodov z 9 partií. Na 2. mieste skončil Dávid Németh z klubu ŠK Dvory nad Žitavou s 7,5 bodmi, 3. miesto so ziskom 7,5 bodov obsadil Dominik Pecháček z klubu ŠK Junior CVC Banská Bystrica. Najlepšie dievča bolo Surya Huttinger z klubu ŠK Televízia Karlova Ves so 4 bodmi na 15. mieste. Najlepším hráčom zo šachového krúžku zastrešovaným Šachovým klubom Dúbravan bol Maroš  Adamec s 5 bodmi na 8. mieste., podrobnosti o turnaji a o šachovom klube ŠK Dúbravan nájdete na webovej stránke klubu.
Neľahkú úlohu na turnaji mal hlavný rozhodca turnaja Ladislav Šipeky, ktorý vysvetľoval deťom pravidlá šachu a počas kôl často ochotne išiel od stola k stolu k zdvihnutej ruke niektorého dieťaťa, čo znamenalo, že sa vyskytol nejaký problém na šachovnici. Všetko však zvládol vynikajúco a turnaj bežal plynule. Deti hrali až bojovali za šachovnicami do úplného konca, každá výhra ich potešila, ale občas padli aj slzičky z očí po prehre. Taký je už šach. Ak by končil iba remízami, bol by nezaujímavý. A sú to prehry, ktoré nielen v šachu, ale aj v živote sú najlepšími učiteľmi, ak sa z nich človek poučí. 
Pri vyhlasovaní výsledkov turnaja a pri rozdávaní cien však všetkým deťom žiaril úsmev na tvári, a preto sa dá povedať, že nakoniec, a to je najpodstatnejšie, boli všetci spokojní. 
Peter Lukáč
Striebro kadetkám, bronz juniorkám a žiačkam             
Predseda ŠŠK Bilíkova Ján Dančík hodnotí sezónu ako veľmi dobrú
V minulom mesiaci vyvrcholili finálovými turnajmi majstrovstvá Slovenska v mládežníckych volejbalových súťažiach. Ako je to v posledných rokoch už pravidlom, nestratili sa na nich ani volejbalové nádeje ŠŠK Bilíkova. Kadetky získali na šampionáte striebro, staršie žiačky a juniorky bronzové medaily. 
„Napriek tomu, že sme v tejto sezóne nezískali ani jeden titul, sme v klube s výsledkami veľmi spokojní. Pred novým ročníkom nám niekoľko kadetiek a hlavne junioriek odišlo do iných klubov, ktoré majú ženské družstvá. Preto sme si v týchto kategóriách dali za cieľ  prebojovať sa do finálovej osmičky. To sa nám v oboch kategóriách, ako aj u žiačok podarilo a medailové umiestnenia sú bonusom navyše,“ povedal nám predseda volejbalového ŠŠK Bilíkova Ján Dančík.
V minulosti sa osvedčila spolupráca s VK Doprastav a v práve skončenej sezóne s VŠK Paneurópa. „Projekt, v ktorom dva volejbalové kluby a to VK Doprastav so svojim extraligovým družstvom žien a náš ŠŠK Bilíkova, kde sa dlhé roky úspešne venujeme výchove mladých volejbalistiek, bol výhodný pre obe strany. Žiaľ pred rokom táto spolupráca skončila, lebo VK Doprastav zanikol,“ konštatoval J. Dančík, predseda ŠŠK a riaditeľ Gymnázia Bilikova.                                                                                                                  
Ako sme už viackrát aj na stránkach Dúbravských novín napísali, z liahne ŠŠK Bilíkova vyšlo veľa výborných volejbalistiek, neskôr i reprezentantiek, z  čoho ťažia viaceré ženské prvoligové družstvá. Napríklad v nedávnych kvalifikačných stretnutiach o postup na ME s Azerbajdžanom, nastúpila za Slovensko štvorica hráčok (Noseková, Abrhámová, Pencová a Koseková), ktoré začínali s volejbalom v Dúbravke na Bilíkovej. Za tento klub niekoľko rokov hrávala aj Natália Dubovcová, ktorá spolu s D. Nestarcovou úspešne reprezentujú Slovensko v plážovom volejbale.  
● MAJSTROVSTVÁ SLOVENSKA STARŠÍCH ŽIAČOK - FINÁLOVÝ TURNAJ (Spišská Nová Ves), skupina B: VK Levice - ŠŠK Bilíkova 0:3, ŠŠK Bilíkova – MVK Snina 2:3, ŠŠK Bilíkova - VK Kúpele Brusno 3:0. Konečné poradie v skupine: 1. Snina 7 (9:4), 2. ŠŠK Bilíkova 7 (8:3), 3. Brusno 4, 4. Levice 0. O tretie miesto: ŠŠK Bilíkova – VK Nové Mesto 3:0. Najlepšia smečiarka: S. Jelínková. Konečné poradie: 1. VK Slávia UK Bratislava, 2.MVK Snina, 3.ŠŠK Bilíkova,... 8. MVK Poltár. Káder ŠŠK Bilíkova: N. Belanová, L. Beneková, S. Jelínková, K. Juráková, D. Kačerjaková, M. Korčičiaková, V. Kováčová, V. Kropáčová, K. Laučíková, I. Lepeňová, E. Mader-Kutská, L. Marušinová, L. Nagyová, P. Nechojdomová, N. Šedovičová, T. Štrauchová a N. Žilinská. Tréner: M. Hric, asistenti: P. Klímová, E. Koseková a P. Adamec.      
● MAJSTROVSTVÁ SLOVENSKA KADETIEK - FINÁLOVÝ TURNAJ (Žilina), skupina A: ŠŠK Bilíkova – Liptovský Hrádok 3:0, SVK Senica - ŠŠK Bilíkova 1:3, ŠŠK Bilíkova – Spišská Nová Ves 3:0. Semifinále – play off: ŠŠK Bilíkova – MVK Snina 3:2, finále: Slávia UK Bratislava - ŠŠK Bilíkova 3:0. Konečné poradie: 1. VK Slávia UK Bratislava, 2. ŠŠK Bilíkova, 3. MVK Snina,... 8. SVK Senica. Najlepšia smečiarka: K- Šunderlíková, najlepšie libero: N. Lapošová. Káder ŠŠK Bilíkova: L. Beneková, M. Fartelová, M. Havelková, S. Jelínková, D. Kačerjaková, D. Keszegová, V. Kropáčová, P. Prokešová, L. Sedláčková, M. Tereňová, N. Lapošová, A. Sandanusová, K. Šunderlíková, M. Szabová a P. Biliková. Trénerka: N. Babjaková, asistenti: J. Hančák, E. Koseková a P. Klímová.
● MAJSTROVSTVÁ SLOVENSKA JUNIORIEK - FINÁLOVÝ TURNAJ (Levice), skupina B: ŠŠK Bilíkova – VK Kúpele Brusno 3:0, ŠŠK Bilíkova – COP Nitra 0:3, VK Spišská Nová Ves - ŠŠK Bilíkova 1:3. Konečné poradie v skupine: 1. COP Nitra 9, 2. ŠŠK Bilíkova 6,... 4. VK Kúpele Brusno 0. Semifinále: Slávia UK Dráčik - ŠŠK Bilíkova 3:1, o tretie miesto: ŠŠK Bilíkova – ŠKM Liptovský Hrádok 3:0. Konečné poradie: 1. Slávia UK Dráčik, 2. COP Nitra, 3. ŠŠK Bilíkova,... 8. VK Spišská Nová Ves.
Káder ŠŠK Bilíkova: L. Beneková, M. Fartelová, D. Kačerjaková, D. Keszegová, P. Prokešová, L. Sedláčková, S. Slodičková, M. Tereňová, I. Fodorová, L. Kinclová, Nikola Lapošová, Andrea Sandanusová,  Lesian Slezáková, Karin Šunderlíková a Petra Bíliková. Tréner: Jaroslav Hančák, asistenti: N. Babjaková, E. Koseková a M. Hric.
Jozef Petrovský
Titulmi ovenčená Lucia Mikšíková   
Dalo by sa povedať, že na čo v tomto roku siahla, všetko sa jej vydarilo. Reč je len o sedemnásťročnej Dúbravčanke, veľmi talentovanej volejbalistke Lucii Mikšíkovej, študentke Gymnázia Bilíkova, kde aj niekoľko rokov úspešne hrala za  ŠŠK. 
Už ako štrnásťročná reprezentovala Slovensko na juniorských majstrovstvách Európy v Turecku.                                                                                                                                  Čo dosiahla Lucia v tomto roku? Najprv so svojim klubom VK Slávia Bratislava EU vybojovala prvenstvo v Slovenskom pohári a neskoršie aj majstrovský titul. Nakoľko až začiatkom októbra bude mať len 18 rokov, pomohla aj juniorkám a kadetkám Slávie k zisku titulu majstra Slovenska. Navyše na oboch mládežníckych šampionátoch bola vyhlásená za najlepšiu hráčku finále.                                      (pet)                                                                                                        
Lev našich neporazil
Štefan Kožka beží za loptou, obieha jedného z našich miestnych poslancov, na striedačke sedí muž, ktorý sa podobá na speváka Paľa Drapáka. Alebo žeby to bol on?
Na futbalovom ihrisku za Zimným štadiónom na Harmincovej sa v júnovú sobotu 13-teho diali čudné veci. Hoci tu prebiehal futbalový turnaj pod názvom Prekonajte starostu, nebol len o športe.
Bol aj o zábave, stretnutí a aj bojom s teplom. Súboj dúbravských futbalových skupín prebiehal totiž na slnku, teplomer tu ukazoval nad 35. Napriek tomu nevyhralo slnko, ale na prvom miesto bolo mužstvo z AB Restaurant, na druhom Senzi Star a treťom Slza. Špeciálnym zápasom turnaja bol exhibičný zápas hviezd z tímu Československý lev a Starosta tím, zložený z miestnych poslancov. Miestni sa nakoniec nedali zahanbiť a hviezdy porazili 6:4.
Do brány sa počas turnaja postavil aj sám starosta Martin Zaťovič. Zakopali si na neho deti a aj niektorí poslanci. Pokúsili sa ho prekonať takzvaným penaltovým rozstrelom.O rok si to môžete vyskúšať opäť. S tréningom môžete začať už dnes...            
(lum)
Výsledkový servis
□ FUTBAL
● 4. LIGA MUŽOV, skupina A – 23. kolo: FK Dúbravka – ŠK Vrakuňa 1:5, gól Dúbravky: Kollár. 24. kolo: FK ŠK Danubia -  Dúbravka 4:2, góly Dúbravky: Sobotovič, Bátora. 25. kolo: FK Dúbravka – ŠK Štart Nepočujúci 1947 0:3. 26. kolo: TJ Čunovo -  FK Dúbravka 4:0. Konečné  poradie: 1.Lokomotíva Devínska Nová Ves 49,... 13.FK Dúbravka 11. 
● 2. LIGA – skupina západ, starší dorast – 26. kolo: ŠKP Inter Dúbravka – ŠK Blava 1928 4:0. 27. kolo: FC ŠKP Inter Dúbravka – FK Slovan Levice 0:2. 28. kolo: MFK Dubnica nad Váhom - FC ŠKP Inter Dúbravka 5:2. 29. kolo: FC ŠKP Inter Dúbravka – Spartak Myjava 3:1. 30. kolo: FK Inter Bratislava - FC ŠKP Inter Dúbravka 1:5. Konečné poradie: 1.DAC Dunajská Streda 72,... 15.FC ŠKP Inter Dúbravka 30, 16.ŠK Blava 1928 17.
● 2. LIGA – skupina západ, mladší dorast – 26. kolo: ŠKP Inter Dúbravka – ŠK Blava 1928 0:3. 27. kolo: FC ŠKP Inter Dúbravka – FK Slovan Levice 4:0. 28. kolo: MFK Dubnica nad Váhom - FC ŠKP Inter Dúbravka 3:1. 29. kolo: FC ŠKP Inter Dúbravka – Spartak Myjava 0:4. 30. kolo: FK Inter Bratislava - FC ŠKP Inter Dúbravka 2:0. Konečné poradie: 1.FC DAC Dunajská Streda 76,... 14.FC ŠKP Inter Dúbravka 25, 16.FKM Karlova Ves 13. 
● REGIONÁLNA LIGA ŽIAČOK BFZ  – 17. kolo: FK Dúbravka – FC Petržalka akadémia 1:1. 18. kolo: OFK Dunajská Lužná - FK Dúbravka 2:1. 19. kolo: FK Dúbravka – ŠK Senec 3:0 – kont. 20. kolo: ŠK Slovan Bratislava - FK Dúbravka 9:0. 21. kolo: ŠK Svätý Jur - FK Dúbravka 1:2. Konečné poradie: 1.ŠK Slovan Bratislava,... 3. FK Dúbravka 26, 7.ŠK Senec 0.
● BRATISLAVA - MESTO, starší žiaci – 12. kolo (dohrávka): FC ŠKP Inter Dúbravka - FK Dúbravka 4:1. 15. kolo: FK Dúbravka – TJ Slávia Ekonóm 12:0, FC ŠKP Inter Dúbravka – voľný žreb. 18. kolo: FC Petržalka akadémia B –FK Dúbravka 4:2. 20. kolo: FK Vajnory – FK Dúbravka 4:2. 21. kolo: FC ŠKP Inter Dúbravka - FK Vajnory 5:1, FK Dúbravka – FK Lamač 5:0. 22. kolo: FK Scorpions - FK Dúbravka 2:8, FK Lamač - FC ŠKP Inter Dúbravka 0:7.. Konečné poradie: 1.FC ŠKP Dúbravka 55,... 2.FK Dúbravka 48,... 11.FK Scorpions 9.
● BRATISLAVA - MESTO, mladší žiaci –25. kolo: FK Dúbravka - ŠK Hargašova Záhorská Bystrica 0:3, FC ŠKP Inter Dúbravka A  - FC Petržalka akadémia 1:1, SDM Domino - FC ŠKP Inter Dúbravka B 2:4. 26. kolo: ŠK Hargašova Záhorská Bystrica - FC ŠKP Inter Dúbravka A 0:2,  FK Vajnory . FK Dúbravka 6:0. 27. kolo: FK Dúbravka – FK Lamač 1:2, FC ŠKP Inter Dúbravka B – FK Scorpions 3:2, FC ŠKP Inter Dúbravka A – FK Vajnory 2:1. 
28. kolo: FK Lamač - FC ŠKP Inter Dúbravka A 0:6,  FK Rača B – FK Dúbravka 3:2, TJ Jarovce - FC ŠKP Inter Dúbravka B 3:8. 29. kolo: Podunajské Biskupice – FK Dúbravka 1:0, FC ŠKP Inter Dúbravka A - FK Rača B 8:0, FC ŠKP Inter Dúbravka B – MŠK Iskra Petržalka 2:2. 30. kolo: FK Scorpions – FK Dúbravka 5:0, MFK Podunajské Biskupice – FC ŠKP Inter Dúbravka A 1:4, FC Petržalka akadémia B - FC ŠKP Inter Dúbravka B 5:2
Konečné poradie: 1.FC ŠKP Inter Dúbravka A 82,... 6. FC ŠKP Inter Dúbravka B 54, 15.FK Dúbravka 1.
● PRÍPRAVKA A/1 – 15. kolo: FK Rača - FC ŠKP Inter Dúbravka 0:2. 16. kolo: FC ŠKP Inter Dúbravka – voľný žreb. 17. kolo: ŠK Senec - FC ŠKP Inter Dúbravka 6:0. 18. kolo: FC ŠKP Inter Dúbravka – FKM Karlova Ves 1:5. Konečné poradie: 1.ŠK Senec 34,... 6.FC ŠKP Inter Dúbravka 12, 8.FA Bratislava 7.
● PRÍPRAVKA B/1 – 15. kolo: FK Rača - FC ŠKP Inter Dúbravka 8:1. 16. kolo: FC ŠKP Inter Dúbravka – Lokomotíva Devínska Nová Ves 0:6. 17. kolo: ŠK Senec - FC ŠKP Inter Dúbravka 2:0. 18. kolo: FC ŠKP Inter Dúbravka – FKM Karlova Ves 5:6. Konečné  poradie:  1.FC Petržalka akadémia 45,... 10. FC ŠKP Inter Dúbravka 6. 
● PRÍPRAVKA C – 15. kolo: FK Rača - FC ŠKP Inter Dúbravka 9:1. 16. kolo: FC ŠKP Inter Dúbravka – Lokomotíva Devínska Nová Ves 3:3. 17. kolo: ŠK Senec - FC ŠKP Inter Dúbravka 13:0. 18. kolo: FC ŠKP Inter Dúbravka – FKM Karlova Ves 1:7. Konečné poradie: 1.FC Ružinov 50,... 10. FC ŠKP Inter Dúbravka 0.
● PRÍPRAVKA A/3 – 15. kolo: FK Dúbravka – FK Lamač 1:3, MFK Rusovce - FC ŠKP Inter Dúbravka B 2:13. 16. kolo: FC ŠKP Inter Dúbravka B – FK Vajnory 13:5, 17. kolo: FK Dúbravka  - FC ŠKP Inter Dúbravka B 2:5. 18. kolo: FC ŠKP Inter Dúbravka B – FK ŠK Danubia 10:3, TJ Čunovo - FK Dúbravka 3:1. Konečné poradie:1.FK Inter Bratislava B 49... 4.FC ŠKP Inter Dúbravka B 36, 7.FK Dúbravka 17, 10. Futbalová akadémia Lafranconi FTVŠ UK 4.                                                          
(jop)

DÚBRAVSKÉ NOVINY * Vychádzajú mesačne * Vydáva samospráva mestskej časti Dúbravka,  Žatevná 2, 841 02 Bratislava * Mediálna komisia:  Mgr. Marcel Burkert (predseda), Vladimír Straka (podpredseda), Maroš Repík, Ing. Jana Jarošová, Miroslav Markovič, Jozef  Petrovský, Jozef Beňadik, Ing. Peter Hanulík (členovia) * Tajomník MK: Mgr. Ľubo Navrátil  * Šéfredaktorka: Mgr. Lucia Marcinátová * Inzercia a administrácia: Dúbravské noviny, Žatevná 4, tel.:  02/6920 2521,  e-mail: tlacove@dubravka.sk  *  Tlač: Versus, s.r.o. * Redakcia si vyhradzuje právo krátenia, úpravy aj neuverejnenia neobjednaných príspevkov  * Príspevky posielajte podľa možnosti v elektronickej podobe  * Nevyžiadané príspevky a podkladové materiály nevraciame  * Reg. číslo EV4115/10 * Vyšlo 26. júna 2015.